Senarai 10 Negara Terbaik Untuk Didiami

Senarai negara di dalam artikel ini adalah berdasarkan kajian oleh Legatum Prosperity Index bagi setiap negara, dan tidak mengambil kira beberapa faktor seperti cuaca, gaya hidup dan populasi.

Secara terperinci, senarai ini dihasilkan berdasarkan metrik-metrik seperti pertumbuhan ekonomi, kebebasan peribadi, kesihatan, pendidikan, kekayaan, kualiti kehidupan dan kesejahteraan peribadi.

Senarai ini adalah antara salah satu senarai negara terbaik yang dihasilkan, oleh organisasi yang berbeza-beza pada tahap subjektiviti yang berbeza. Harus diingatkan bahawa senarai ini adalah berdasarkan hasil kajian oleh Legatum Prosperity Index.

Terletak di barat laut Eropah, United Kingdom (UK) sebenarnya terdiri daripada gabungan beberapa buah negara iaitu Northern Ireland, Scotland, Wales dan England. Sentiasa konsisten pada kedudukan atas dalam senarai negara terbaik untuk didiami, UK mempunyai sistem kesihatan antara yang terbaik di dunia serta sistem pendidikan yang sangat mengagumkan. Malah, kualiti keduanya semakin meningkat sejak kebelakangan ini. Walaupun kepesatan ekonomi sedia ada UK agak kuat, namun pertumbuhannya kurang memberansangkan berbanding negara-negara lain di dalam senarai ini.

Walaupun berada pada kedudukan ke-9, prestasi Denmark berbanding sedekad lalu agak jauh berbeza dan menunjukkan penurunan. Jatuhnya dari segi kedudukan Denmark dalam senarai ini berbanding sebelumnya adalah disebabkan pertumbuhan ekonomi yang sedikit terbantut. Kebangkitan parti populis seperti Danish People's Party memberi kesan negatif kepada kedudukan negara ini apabila faktor keselamatan diambil kira.

Namun begitu, Denmark masih mempunyai pendapatan per kapita antara yang tertinggi di dunia, serta mempunyai hak kebebasan awam yang sangat dilindungi.

Jiran kepada Denmark di bahagian utara, Sweden, adalah normal untuk negara ini berada dalam kedudukan antara yang terbaik bagi senarai ini. Namun, seperti Denmark, kedudukan Sweden juga semakin menurun sejak akhir-akhir ini. Sebelum ini, Sweden pernah menduduki tempat pertama 3 tahun berturut-turut bagi tahun 2010, 2011 dan 2012 berdasarkan Legatum Prosperity Index.

Walaupun berada pada kedudukan ke-8, rakyat Sweden masih mempunyai antara kualiti hidup yang terbaik di dunia, dengan kualiti pendidikan dan sistem kesihatan yang sangat baik.

Belanda adalah sebuah negara kecil yang terletak di utara Eropah. Dengan populasi rakyat sekitar 16.5 juta orang, Belanda adalah antara negara paling padat di dunia. Rakyat Belanda gembira dengan pencapaian negara mereka yang diuruskan dengan baik dan bebas daripada gejalan rasuah dalam kalangan pemimpin bawahan, mahupun pemimpin politik. Seperti negara-negara lain di dalam senarai ini, Belanda mempunyai sistem servis sosial yang kuat, termasuklah sistem kesihatan dan pendidikan.

Australia adalah negara teratas dalam senarai ini yang bukan negara Eropah, pada kedudukan ke-6 negara terbaik untuk didiami. Dengan rakyat seramai 20 juta orang, ramai daripada jumlah ini tinggal di kawasan yang sedikit terpencil daripada bandar-bandar besar Australia. Negara ini adalah antara negara paling kurang penduduk di dunia. Jaringan sistem kesihatan yang baik, dan kemampapan ekonomi melalui perniagaan adalah 2 faktor yang meletakkan Australia dalam senarai ini.

Satu-satunya negara di Amerika Utara yang ada dalam senarai ini, senarai ini adalah lazim bagi Kanada. Sejak 2013, Legatum Prosperity Index telah meletakkan Kanada sebagai negara 5 terbaik dalam senarai negara terbaik untuk didiami. Penghargaan ini diberi kerana Kanada mempunyai kepimpinan negara yang hebat serta tahap kebebasan individu yang tinggi.

Switzerland secara relatifnya adalah sebuah negara yang kecil, dipenuhi dengan gunung ganang. Seperti Kanada, Switzerland juga antara negara yang konsisten berada dalam senarai 5 terbaik. Ekonominya yang pesat berkembang menjadikan rakyat Swiss sebagai antara yang berpendapatan paling tinggi di dunia dari pendapatan per kapita. Tambahan pula, Switzerland mempunyai rangkaian sistem kesihatan dan pendidikan yang sangat baik.

Finland, walaupun kerap kali berada dalam kedudukan antara yang tertinggi dalam senarai ini, telah membuat peningkatan yang lebih baik sejak beberapa tahun kebelakangan ini. Pencapaian ini adalah berdasarkan penambahbaikan dari segi sistem kesihatan, pendidikan, cara tadbir urus negara dan kebebasan peribadi. Walaupun pendapatan per kapita sedikit menurun sejak beberapa tahun lalu, Finland tetap makmur dari segi ekonomi. Media di negara ini juga bebas melakukan kerja mereka.

Pernah beberapa kali menduduki tempat pertama senarai ini, Norway kali ini berada pada kedudukan ke-2. Sebagai salah sebuah negara paling kaya dan paling rendah kadar rasuah, rakyat Norway mempunyai kualiti hidup yang sangat baik. Terima kasih kepada infrastruktur dan servis sosial yang bagus, Norway berada pada kedudukan yang tinggi bagi kebanyakan metrik yang digunakan bagi menentukan kualiti hidup sesebuah negara, termasuklah kesihatan, pendidikan, urus tadbir negara dan kebebasan. Norway sentiasa konsisten sebagai negara yang rakyatnya antara paling gembira di dunia.

New Zealand adalah negara terbaik untuk dijadikan tempat tinggal. Terletak di Hemisfera Selatan, dan terdiri daripada 2 buah pulau iaitu North Island dan South Island, New Zealand memilik populasi penduduk sekitar 4.8 juta orang. Rakyat negara berkenaan sentiasa menikmati pendidikan yang berkualiti, sistem kesihatan yang sangat bagus, peluang ekonomi yang bercambah, kebebasan bersuara dan lain-lain. Kemakmuran ekonomi New Zealand kian hari semakin bertumbuh, selari dengan kualiti kehidupan. Tahun 2017 adalah tahun ke-4 New Zealand menduduki tangga teratas dalam senarai ini.

Sebaik manapun ekonomi sesebuah negara, seseronok manapun sesebuah negara, akhirnya Malaysia juga di dalam hati kita. Hujan emas di negeri orang, hujan batu di negeri sendiri, baik juga di negeri sendiri. Kita sebagai rakyat Malaysia harus bersyukur kerana negara ini masih aman, makmur dan harmoni walaupun rakyatnya terdiri dari berbilang kaum.

Anda pergilah berjalan atau melancong ke mana pun. Ke Jepun, London atau ke Brazil. Di rumah sendiri juga anda akan berasa seronok untuk buang air besar. Kan?


Ini Sebab Mengapa Jerman Muncul Negara Dengan Kadar Kitar Semula Tertinggi di Dunia

Apabila berbicara mengenai negara Jerman, kita seringkali akan mengaitkannya dengan zaman Perang Dunia, kehebatan pasukan bola sepaknya atau pun kemajuan teknologi kejuruteraan automotifnya. Mungkin ramai yang tidak tahu Jerman juga merupakan negara yang mencatatkan kadar kitar semula tertingi di dunia.

Dalam kajian yang dilakukan oleh pihak Organisation for Economic Co-operation and Development, negara Jerman kini mengungguli tangga teratas negara yang mempunyai kadar kitar semula tertinggi. Mengikut statistik yang dikeluarkan, kira-kira 65% barangan terbuang akan dikitar semula.

Sementara itu, Korea Selatan menduduki tangga kedua dalam senarai yang dikeluarkan oleh OECD dengan peratusan 59% sementara Slovenia pula ditempat ketiga dengan peratusan 58%. Apakah faktor kejayaan Jerman dalam program kitar semulanya berbanding negara lain?

Antara usaha utama bagi menggalakkan rakyat untuk mengitar semula adalah pengenalan tong sampah dengan kod warna tertentu. Di Jerman, terdapat beberapa kod warna tong sampah seperti hiju, kuning, biru, coklat dan hitam. Setiap warna ini mewakili jenis sampahtertentu antaranya kertas, plastik dan sebagainya yang perlu diasingkan oleh setiap pemilik atau penghuni rumah.

Pengenalan tong sampah dengan kod warna ini mungkin tidak asing bagi sesetengah rakyat Malaysia. Walau bagaimanapun, terdapat beberapa faktor mengapa ianya lebih berjaya di Jerman berbanding di Malaysia:

1. Bagi memastikan ianya benar-benar dilakukan, pihak yang mengutip sampah ini akan memastikan sampah-sampah ini benar-benar diasingkan mengikut kod warna yang betul. Sekiranya salah, sampah tersebut tidak akan dikutip dan anda perlu menunggu sehingga waktu berikutnya mengikut jadual yang telah ditetapkan.

2. Anda boleh melihat tong sampah berwarna ini di kebanyakan tempat di Jerman. Setiap tong sampah ini juga dilabelkan dengan jenis sampah bagi memudahkan setiap pengguna sekiranya mereka terlupa kod warna untuk setiap jenis sampah. Malah, label tong sampah bukan sahaja ditulis dalam bahasa Jerman tetapi juga bahasa Inggeris bagi memudahkan pelancong luar mengasingkan sampah mereka.

Malangnya di Malaysia, perkara ini tidak dipraktikkan dengan bersungguh-sungguh. Malah, amat sukar sebenarnya untuk menemui tong sampah pelbagai kod warna ini. Pada tahun lepas, kerajaan juga telah mengumumkan kewajipan bagi setiap penghuni rumah mengasingkan sampah di rumah. Namun nampaknya usaha tersebut nampaknya hanyalah hangat-hangat tahi ayam, sunyi sepi tanpa sebarang penguatkuasaan.

Ini merupakan sebuah program unik yang menggalakkan setiap rakyat untuk mengitar semula. Botol minuman yang boleh dikitar semula boleh dipulangkan ke pasar raya atau Getränkemarkt (kedai minuman) dan bergantung kepada jenis, anda akan dibayar 8 - 25 sen bagi setiap botol yang dipulangkan

Dengan pengenalan program ini, setiap orang mempunyai lebih sebab untuk tidak membuang bekas minuman begitu sahaja sebaliknya akan membawanya kembali ke pasar raya berhampiran untuk menebus sedikit wang insentif.

Sementara itu, di bandar-bandar besar seperti Munich misalnya, adalah normal sekitaranya terdapat botol-botol yang diletakkan di luar kedai atau tepi jalan bagi membolehkan gelandangan mengutipnya dan menebusnya untuk sedikit wang saku. Program insentif seperti ini sememangnya sangat unik dan mewujudkan situasi menang-menang antara rakyat, pengeluar minuman dan kerajaan.

Untuk setiap botol atau bekas minuman yang dipulangkan, anda akan memperoleh resit yang menyatakan jumlah yang diterima. Anda boleh memilih sama ada untuk menebus wang tunai mengikut jumlah yang tertera ataupun mendapatkan diskaun untuk pembelian anda di pasar raya tersebut.

Kejayaan Jerman dalam program kitar semulanya juga disebabkan oleh polisi kerajaan Jerman dan pengurusan sisa pepejal dan bahan terbuang. Pada tahun 1991, kerajaan memperkenalkan satu ordinan yang menetapkan bahawa pengeluar produk bertanggungjawab dalam pengurusan kitar semula pembungkusan produk mereka. Hal ini termasuklah sisa bungkusan ketika pengangkutan produk, bungkusan sekunder (contoh: kotak karton air) dan bungkusan primer (contoh: tin minuman).

Pada tahun 1996, kerajaan telah memperkenalkan sebuah akta yang mewajibkan sesiapa sahaja yang menghasilkan, memasarkan dan menggunakan sesuatu produk bertanggunjawab untuk proses guna semula (reuse), kitar semula (recycle) dan pelupusan sisa sampah.

Akta ini bertujuan untuk menggalakan setiap pihak yang terlibat untuk memfokuskan kepada salah satu strategi pengurusan bahan terbuang yang berikut - mengelakkan penghasilan sisa buangan, pemulihan sisa buangan dan pelupusan sisa buangan mesra alam sekitar.


Ini Sebab Potong Bawang Merah Buatkan Anda Menangis

Kewujudan bahan memasak yang paling asas dan penting di dunia ini telah dikesan sejauh berabad-abad dulu iaitu ketika Zaman Gangsa lagi.

Malah, ia digunakan untuk tujuan menyembah oleh Mesir Purba dan digosok pada otot-otot gladiator Rom, digunakan untuk membayar sewa di Zaman Pertengahan dan kini, menjadi bahan penting dalam masakan seperti tomyam dan sambal ayam.

Walaupun ia penting, namun proses mengupasnya membuatkan ramai menangis, malah jika ia dikupas oleh gladiator Rom sendiri, penulis pasti mereka juga akan mengalirkan air mata jantan. Tapi bagaimana bawang merah boleh membuatkan air mata mengalir, sedangkan bawang putih tidak?

1. Apabila bawang merah dipotong, sel-sel nya yang pecah akan mengeluarkan pelbagai bahan, seperti enzim allinase dan asid amino sulfoksida. Enziim allinase akan menguraikan asid amino sulfoksida kepada asid sulfenik.

2. Asid-asid sulfenik ini yang tak stabil akan secara spontannya akan tersusun menjadi thiosulfinate. Thiosulfinate mengeluarkan bau pedas dan menyengat, dan pada satu masa menjadi penyebab kepada mengalirnya air mata kita.

Asid sulfenik juga ditukarkan oleh enzim LF-sintase kepada gas yang dikenali sebagai Syn-propanethial-S-oksida, yang juga dikenali sebagai faktor lachrymatory, atau faktor yang membuat mata anda pedih dan menangis.

3. Syn-propanethial-S-oksida kemudian akan bergerak melalui udara dan sampai ke mata anda. Lapisan mata yang pertama, iaitu kornea mempunyai gentian motor autonomi yang membawa kepada kelenjar air mata.

Apabila syn-propanethial-S-oksida dikesan, semua fiber dalam korena akan mula mengarahkan kelenjar air mata untuk mencuci kerengsaan pada mata.

4. Secara automatik mata kita akan mula berkedip-kedip menghasilkan air mata, yang "membasuh" mata kita. Dan sudah tentu reaksi kita terhadap mata pedih adalah dengan menggosok. Namun ia hanya memburukkan keadaan kerana tangan anda juga tercemar dengan Syn-propanethial-S-oksida.

Hanya 30 saat diperlukan untuk anda mula menangis selepas anda memotong bawang merah, iaitu tempoh yang sama diperlukan oleh Syn-propanethial-S-oksida untuk memuncak.

Saudara kepada bawang putih, seperti bawang holland, bawang kecil dan bawang putih juga menghasilkan asid sulfenik apabila dipotong. Namun biasanya bawang-bawang ini mempunyai sedikit, atau tidak mempunyai enzim LF-sintase langsung.

Jadi, dengan ketiadaan LF-sintase, penghasilan syn-propanethial-S-oksida yang membuatkan anda menangis tidak akan berlaku.


Kajian mendapati majoriti individu gembira adalah di kalangan yang bekerja sendiri

Anda perlu bekerja lebih masa dan sering kali terpaksa mengorbankan masa hujung minggu. Anda tidak tahu bilakah anda akan mendapat bayaran berikutnya. Anda tidak ada rakan sejawat yang boleh menghiburkan anda apabila situasi menjadi sukar.

Bunyinya seolah-olah satu kehidupan yang menyeksakan bagi golongan yang bekerja sendiri, bukan? Hampir kesemua aspek dilihat tidak begitu stabil. Namun, tahukah anda, kini sudah terbukti yang golongan ini adalah jauh lebih gembira dan membahagiakan berbanding mereka yang bekerja sepenuh masa?

Satu kajian yang dijalankan oleh ahli-ahli psikologi dari University of Sheffield dan University of Exeter menunjukkan orang yang bekerja sendiri lebih menyukai cabaran yang dihadapi semasa bekerja dan lebih menyayangi kerjaya mereka berbanding mereka yang kerja makan gaji di mana-mana organisasi.

Menggunakan borang soal selidik dalam talian yang perlu dijawab secara sukarela, Profesor Peter Warr dan Ilke Inceoglu menjalankan tinjauan itu kepada 4,855 orang dewasa yang bekerja di United Kingdom, Amerika Syarikat dan New Zealand berkaitan segala aspek yang mereka paling hargai tentang kerjaya masing-masing serta aspek yang paling tidak digemari.

Responden kebanyakannya terdiri daripada kakitangan dalam sektor perdagangan runcit, kesihatan, perkhidmatan komputer dan pendidikan. Selain itu, tujuh peratus daripada responden bekerja dengan jabatan kerajaan.

Selepas menganalisis corak jawapan, kajian yang yang diterbitkan dalam jurnal Work, Employment and Society itu mendapati bahawa orang yang bekerja sendiri mempunyai kepuasan kerjaya yang lebih tinggi berbanding kakitangan bukan pengurus di mana-mana organisasi walaupun darjah kepuasan di organisasi akan meningkat seiring dengan kenaikan pangkat.

Pengurus di semua peringkat dan responden yang bekerja sendiri berada pada paras yang sama jika dilihatdari aspek kepuasan bekerja. Walau bagaimanapun, setelah menjawab soalan berkaitan tenaga seperti "Kerja saya membuatkan saya berasa bertenaga"; dan pencerapan, seperti "Saya selalu terbawa-bawa dengan tugas yang saya sedang siapkan," para penyelidik itu mendapati tahap keterlibatan orang yang bekerja sendiri boleh disamakan dengan pegawai paling tinggi dalam organisasi.

Profesional yang bekerja sendiri ini sukakan autonomi yang mereka miliki. Mereka mempunyai kebebasan untuk berinovasi, mengetengahkan idea, mempengaruhi orang lain dan bersaing dengan orang atau syarikat lain.

Sudah tentu mereka yang menjalankan perniagaan sendiri tidak mempunyai banyak masa untuk bersosial dan mendapatkan sumber yang membantu seperti mereka yang bekerja makan gaji. Namun, kedua-dua golongan bekerja sendiri dan makan gaji bersetuju yang faktor penyokong seperti persekitaran yang membantu, jaminan kerjaya, hubungan sosial boleh membantu memudahkan kerja yang sukar.

Apa-apapun, kajian itu menunjukkan golongan yang bekerja sendiri lebih menghargai tiga faktor utama cabaran dalam pekerjaan iaitu kebergantungan diri, persekitaran yang kompetitif dan tugas yang mencabar. Menurut Warr, masokisme profesional ini berpunca daripada perasaan bermotivasi dan keinginan atas tuntutan kerja yang dipilih sendiri.

Disebabkan mereka menggunakan kepakaran sendiri, mereka tidak kisah bekerja lebih masa dan sentiasa berpuas hati apabila berjaya mencapai standard yang diinginkan.

Tidak kiralah kerja apa pun yang anda lakukan sama ada bekerja sendiri atau makan gaji, yang penting anda suka dan bahagia dengan apa yang anda lakukan. Kalau bergaji lima digit tapi asyik tertekan dan murung setiap hari, apalah gunanya, kan?


5 Ubat-Ubatan Paling Mahal Yang di Jual di Negara Kita

Apabila kita demam dan ke kedai membeli sepapan panadol, jarang kita fikirkan nilai ubat yang kita beli.

Ini kerana satu papan panadaol atau paracetamol ni harganya hanya sekitar RM2 ke RM3.50 satu, bergantung kepada jenisnya. Namun bukan semua orang bernasib baik hanya perlu membeli ubat-ubatan sakit-sakit biasa, kerana ada di antara kita terpaksa bergantung kepada ubat-ubatan yang khas ekoran penyakit yang kronik dan kritikal.

Pernahkah anda tahu, dalam kalangan ubat-ubatan - ubat mana yang paling mahal harganya? Benarkah wujud ubat yang di luar kemampuan majoriti orang ramai? Berikut adalah 5 jenis ubat yang disenaraikan oleh Kementerian Kesihatan Malaysia, sebagai ubat-ubatan paling mahal harganya di negara kita, yang tersenarai dalam senarai ubat dibenarkan.

Basiliximab adalah nama sebenar ubat yang dijenamakan sebagai 'Simulect' dan digunakan sebagai pengawal sekiranya berlaku penolakan terhadap organ buah pinggang oleh tubuh seseorang individu, selepas dia menerima organ tersebut.

Diberikan dengan cara suntikan, Basiliximab dipakejkan dalam kandungan 20 mililiter sekali suntikan yang mencecah RM8,586.00 satu dos.

Trabectedin kebiasaannya datang di bawah jenama 'Yondelis' dengan hanya dua pengeluar di dunia mengeluarkannya. Diuji buat kali pertama pada tahun 1996, Trabectedin kini digunakan secara meluas di seluruh dunia bagi merawat sarkoma pada tisu lembut, sejenis penyakit tumor.

Untuk setiap dos suntikan  yang mempunyai 1mg Trabectedin, harganya diisytiharkan RM10,350.00.

Ustekinumab atau jenama jualannya, 'Stelara' adalah sejenis antibodi khusus untuk merawat penyakit psoriasis, sejenis penyakit kulit yang mengakibatkan keping-keping dan kemerahan pada kulit dalam kuantiti yang agak teruk. Selain itu, pada tahun 2016, Ustekinumab juga dilaporkan berjaya digunakan untuk merawat penyakit crohn's, sejenis penyakit pendarahan dalam usus.

Harga untuk satu set suntikan bersaiz 0.5mg yang mengandungi 45mg Ustekinumab adalah RM13,625.00.

Cabazitaxel adalah sejenis ubat yang membantu merawat pesakit kanser prostat yang dijual dengan nama 'Jevtana.' Cabazitaxel mempunyai pesaingnya sendiri iaitu sejenis ubat bernama docetoxel, namun penyelidikan mendapati untuk pesakit-pesakit kanser prostat mempunyai peluang untuk selamat tinggi dengan Cabazitaxel berbanding Docetoxel.

Satu suntikan Docetoxel berharga RM3,113.00 sementara Cabazitaxel pula berharga RM16,549.00.

Plerixafor dijual dengan nama Mozobil merupakan sejenis ubat yang akan dimasukkan ke dalam darah pesakit kanser dengan tujuan untuk mengumpulkan sel stem yang terdapat pada tulang rawan, yang kemudiannya akan dikeluarkan sebelum ditanam semula ke bahagian tubuh pesakit untuk meningkatkan pengeluaran sel darah mereka.

Pleixafor dicipta khas untuk membantu pesakit-pesakit kanser limfoma, sejenis kanser darah. Satu dos Pleixafor 20ml mencecah harga RM34,200.

Kebanyakan ubat yang disenaraikan di atas mempunyai harga jualan pasaran lebih tinggi, kerana harga yang dinyatakan di atas adalah harga bagi pembelian sektor awam sahaja. Sebagai contoh, Jevtana yang mengandungi Cabazitaxel dijual pada harga RM39,539 dan Stelara yang mengandungi Esttekinumab pula dijual RM79,900 pada harga pasaran biasa.

Melihat harga ubat yang dijual dalam kuantiti yang sangat kecil ini, pasti membuatkan kita nampak kepentingan menjaga kesihatan dan pemakanan kita. Bagi mereka yang belum memiliki insurans dan takaful, mungkin itu salah satu jalan bagi membantu anda mendapatkan rawatan sekiranya anda memerlukan ubatan ini.

Sayangilah diri anda dan lindungilah tubuh badan anda. Amat jelas apabila kita sakit, harga yang perlu kita bayar sangat tinggi


Kisah Lelaki Yang Mengecewakan The Beatles Dalam Ujibakat Pertama

Kisah ini berlaku pada tahun 1961, empat anak muda yang memiliki impian dan semangat yang tinggi dianggotai oleh Paul McCartney, John Lennon, George Harrison dan Pete Best sedang melakukan persembahan di Cavern Club Liverpool. Pada ketika ini, kebetulan pula pengurus pencarian bakat bagi syarikat Decca Records bernama Mike Smith berhenti singgah di kelab malam ini. Beliau amat berminat melihat persembahan The Beatles dan sangat kagum melihat reaksi orang ramai terhadap muzik The Beatles.

Mike Smith telah berhubung dan berjumpa dengan pengurus The Beatles ketika itu iaitu Brian Epstein. Mike menjemput kumpulan anak muda yang hebat ini ke London untuk satu sesi ujibakat. Mike juga mengatakan bahawa sesi ujibakat itu akan dilakukan di hadapan bos besar Decca Record secara terus kerana Mike juga adalah orang berjawatan dalam syarikat itu.

Sesi ujibakat itu akan berlangsung pada hari perayaan tahun baru 1962. Maka pergilah sekumpulan anak muda bergelar "The Beatles" itu ke London sehari sebelum perayaan tahun baru. Bila sampai di London, mereka langsung tidak beristirehat. Malah mereka meraikan malam tahun baru itu dengan sepenuh hati sehingga mabuk dan 'hangover'.

Sesi rakaman tersebut berlangsung selama lebih kurang satu jam. Mereka telah menyanyikan lima belas buah lagu, campuran lagu rock lama dan beberapa genre lagu yang lain. Hanya tiga lagu sahaja merupakan ciptaan sendiri Lennon dan McCartney iaitu lagu "Love of the Loved," "Hello Little Girl," dan "Like Dreamers Do."

Disebabkan pada malam sebelumnya mereka telah mabuk teruk, Paul McCartney berasa amat gementar setiap kali "lampu merah" yang kerap menyala di dalam bilik rakaman tersebut. John Lennon yang sepatutnya menjadi penyanyi utama The Beatles, hanya menyanyikan satu atau dua lagu akibat gugup dan gementar yang melampau. Paul terpaksa mengambil alih tugas Lennon. Pemain drum mereka, Pete Best juga sangat hambar dan tidak bermaya.

Ianya adalah satu sesi ujibakat yang agak teruk namun masih berjaya disempurnakan. Setiap ahli kelihatan puas hati kerana Mike Smith memberitahu mereka bahawa beliau melihat semuanya seperti "berjalan lancar" dan beliau akan memberitahu keputusan ujibakat tersebut dalam beberapa minggu. Berlalu pergilah sekumpulan anak muda itu pulang ke Liverpool dengan tanggapan semuanya OK sahaja.

Sekembalinya mereka ke Liverpool, The Beatles melakukan aktiviti yang biasa mereka lakukan, membuat persembahan di kelab, sambil berangan-angan menjadi bintang di bawah naungan Decca Records dalam masa terdekat. Setelah menanti terlalu lama dan hampir sebulan, Brian Epstein membuat keputusan untuk menelefon Dick Rowe, bos besar Decca Record. Namun maklumbalas yang diterima amat mengecewakan.

Rowe mengatakan, "The Beatles tiada masa depan yang cerah dalam industri hiburan" dan juga menasihati Epstein, "awak memiliki perniagaan sendiri, mengapa tidak teruskan sahaja dengan perniagaan itu?"Dalam keadaan yang sedih, Epstein berkata kepada Rowe, "suatu hari nanti pemuda-pemuda tersebut pasti akan menjadi lebih hebat dari Elvis Presley." Terus kedengaran seperti Rowe cuba menahan ketawa sinisnya. Sejak itulah, nama Dick Rowe terpahat dalam sejarah industri muzik sebagai "lelaki yang mengecewakan the Beatles."

Beberapa bulan selepas dikeji Dick Rowe, the Beatles telah berjaya menemui syarikat rakaman yang sudi menerima mereka. The Beatles telah menandatangani perjanjian dengan syarikat rakaman Parlophone, iaitu anak syarikat kepada EMI. Mereka kemudian telah menjadi kumpulan yang paling terkenal di dunia dan berjaya pada ketika itu dengan mencipta rekod jualan album melebihi ratusan ribu ke seluruh dunia.

Tetapi Dick Rowe sehingga beliau menghembuskan nafas terakhir telah menafikan cerita itu (1921-1986). Menurut beliau, Mike Smith adalah individu sebenar yang tidak mahu menerima The Beatles.  Katanya lagi, pada hari yang sama sesi ujibakat tersebut, ada dua lagi kumpulan yang turut menjalani uji bakat di Decca Records, iaitu Brian Poole dan juga The Tremeloes.

Rowe telah memberitahu Mike untuk memilih salah satu di antara mereka semua. Semuanya terpulang kepada beliau, samada memilih The Beatles, Brian Poole atau The Tremeloes. Mike berkata, "Mereka sama hebat, satu adalah kumpulan tempatan dan satu lagi datang dari Liverpool." Maka Decca Record telah memutuskan untuk memilih kumpulan tempatan berbanding The Beatles kerana mereka datang dari Liverpool. Lebih senang untuk bekerjasama dengan kumpulan tempatan.

Dikatakan Brian Epstein pernah membuat tawaran kepada Decca Records dan sanggup untuk membeli 3000 salinan album The Beatles serta merta sekiranya The Beatles diterima Decca Record. Rowe menafikan tentang tawaran tersebut dan beliau mengatakan sekiranya betul, sudah pasti beliau akan menerima The Beatles. Dick Rower juga pernah mengatakan "Pastilah saya bodoh kalau menolak pelawaan sebegitu bagus" dan mengungkap ungkapan ini :

If 'ifs' and 'buts' were candy and nuts, wouldn't we all have a merry Christmas.

Di mana ianya bermaksud alasan dan asbab untuk tidak melakukan sesuatu adalah adalah sesuatu yang tidak membanggakan dan murahan. Mahu beri alasan, mudah sahaja dan berjuta alasan boleh diberi.

Decca Records dikutuk hebat kerana menolak tawaran kerjasama dengan The Beatles suatu masa dahulu. Namun Decca Records juga pernah mempopularkan ramai artis lain lagi seperti Rolling Stones dan Paul McCartney sendiri untuk album solonya ketika perpecahan sementara dengan kumpulan The Beatles. Decca Records tetap dianggap 'legend' untuk peminat-peminat album klasik.


Apa Perlu Anda Lakukan Bila Robot Mula Mengambil Alih Pekerjaan Anda?

Laporan menyatakan robot, automasi dan kepintaran buatan akan mengambil alih tugas dan pekerjaan kita memang menakutkan, namun perlukah kita berasa bimbang?

Semua itu sebenarnya bergantung dengan bagaimana persepsi kita tentang teknologi; adakah kita seorang optimis atau pesimis? Ada sebuah kisah tentang sebuah keluarga dengan nama Snewing, yang tinggal di Liverpool selama hampir 4 dekad. Mereka menjadikan perniagaan pelapik kuda berasaskan kulit sebagai satu pendapatan lumayan, dipacu oleh keperluan penggunaan kuda sebagai satu bentuk pengangkutan penting.

Bagaimanapun, kemunculan kereta yang menggunakan enjin dan mampu bergerak sendiri, mengganggu perniagaan mereka serta beberapa peniaga lain yang berkongsi model perniagaan sama. Beberapa pengusaha lain mula mengubah model perniagaan, mengusahakan produk berasaskan kulit lain seperti pembuatan bola, tas tangan dan bagasi namun bagi keluarga Snewing, mereka cekal meneruskan perniagaan tradisi mereka dan terus dengan penghasilan pelapik kuda.

Tidak lama kemudian, perniagaan mereka terpaksa ditutup kerana tidak lagi mendapat sambutan.

KIsah ini hanyalah satu kisah ringkas yang membuktikan apabila sesebuah teknologi itu hadir - kita hanya boleh beradaptasi atau kita yang akan menjadi korban. Walaupun begitu, keluarga Snewing tidak berhadapan dengan satu cabaran yang hanya kita hadapi sekarang dalam zaman moden; perkembangan teknologi yang berlaku terlalu pantas.

Pada zaman sekarang, algoritma komputer menjalankan urusan bernilai trilion dollar dalam industri kewangan. Kepintaran buatan dan mesin layan diri mula menggantikan individu yang bekerja sebagai operator di pusat panggilan.

Diramalkan tidak lama lagi kapal terbang dan kereta pun mampu bergerak secara automasi, menutup peluang pekerjaan pada juruterbang yang selama ini dipandang tinggi dan pemandu-pemandu teksi yang hidupnya memandu dari awal pagi. Robot sudahpun menggantikan manusia dalam banyak perkara berulang yang perlu dilakukan di kilang-kilang, hampir berdekad lamanya.

Namun kini robot sudah mampu menggoreng daging burger dengan sempurna, mengasingkan tomato mengikut kualiti dan menyusun batu-bata. Rumah diperbuat konkrit kini sudah mampu disiapkan menggunakan teknologi cetakan tiga dimensi bersaiz besar,  masa singkat sahaja diperlukan bagi tujuan pembinaan rumah tersebut.

The International Federation of Robotics mengumumkan dalam sektor pembuatan sudah ada 74 unit robot untuk setiap 10 ribu orang pekerja secara purata, berbanding 66 unit pada tahun 2015. Kenaikan paling tinggi berlaku di Asia, dengan China mencatatkan peningkatan paling ketara.

Automasi untuk perisian yang dipacu oleh keupayaan belajar mesin dan kepintaran buatan memang akan memberi impak besar pada status pekerjaan kita satu hari nanti.

Kepintaran buatan dikenal pasti bakal memberi kesan paling besar pada pekerjaan yang tidak memerlukan kemahiran tinggi. Itu pandangan yang dikongsikan Bernard Louvat, sebuah firma teknologi bernama Nuance. Menurut Bernard, manusia belum bersedia untuk menghadapi masalah yang bakal muncul.

Beliau meramalkan kesemua operator pusat panggilan akan pupus dalam tempoh 10 tahun lagi, kerana sebuah operator maya mampu mengendalikan hampir 80% panggilan yang masuk ketika ini, berbanding 5 tahun lalu yang hanya pada kadar 30%. Operator maya menurut beliau, adalah bukti keperluan untuk mengambil pekerja manusia semakin lama semakin berkurangan tahun demi tahun kerana kebolehan mesin mempelajari sesuatu semakin tinggi.

Syarikat telekomunikasi gergasi seperti AT&T ketika ini mengambil hampir 100,000 orang pekerja sebagai operator untuk mengawasi 120 juta pelanggan. Sekiranya pertukaran tenaga kerja berlaku, banyak pekerja hilang pekerjaan dalam tempoh waktu yang singkat.

Yang lebih menggerunkan, faedah positif yang bakal dimiliki AT&T terlalu besar atas pengorbanan ini. Kos yang dijimatkan membuktikan penggunaan teknologi lebih berbaloi dalam jangka masa singkat dan panjang, sementara tahap kepuasan pelanggan yang menelefon pun dilaporkan lebih tinggi bila komputer yang mengambil laporan, berbanding operator manusia.

Sebuah laporan oleh McKinsey Global Institute menyatakan 2 per 3 daripada kesemua jenis pekerjaan akan mengalami automasi dalam kadar sekurang-kurangnya 30 peratus pada tahun 2030. Ini bakal memberi kesan kepada 800 juta individu pekerja.

Walaupun begitu, laporan tersebut juga menyatakan dengan pengenalan teknologi ini, banyak jawatan baru akan diwujudkan. Revolusi Industri yang berlaku pada hujung abad ke 17, menyaksikan berlakunya pengenalan penggunaan mesin menggantikan pekerja tradisional dalam pelbagai industri.

Pertanian sebagai contoh yang menjadi punca pekerjaan 50 peratus penduduk Eropah, kini hanya tinggal 5 peratus tenaga kerja manusia. Perubahan mendadak itu pasti sukar diterima bagi yang tidak berjaya mengadaptasi diri, tetapi kebaikannya pelbagai jenis pekerjaan baru muncul kerana pertukaran itu menggantikan jawatan petani yang digantikan mesin.

Pada era sekarang, berlaku perubahan mendadak dalam ekonomi dunia. Sepanjang 30 tahun lalu, kita telah melihat adaptasi kepada ekonomi digital, kebangkitan penggunaan internet dan globalisasi komunikasi. Walaupun berlaku perubahan besar pada dunia, data daripada Bank Dunia menunjukkan jumlah pengangguran secara global sebenarnya menurun daripada 6.1% pada 1991 kepada 5.8% pada 2017, meskipun populasi dunia meningkat daripada 5.4 billion kepada 7.6 billion dalam tempoh tersebut.

Apa yang digelarkan sebagai 'automasi proses robotik' atau robotic process automation (RPA) akan mengambil alih kerja berulang-ulang seperti kemasukan data atau pengurusan gaji bulanan. Semua itu dianggap sebagai satu bentuk evolusi kepada pekerjaan, bukannya sesuatu proses yang sebenarnya yang mengambil alih pekerjaan. Ini dapat melahirkan pekerja-pekerja yang diperlukan dalam tugas yang lebih kreatif, berbanding sebelumnya.

Bagi Mary McDowell daripada syarikat penyelia konferensi video Polycom, beliau dapat melihat bagaimana kepintaran buatan akan mengambil alih tugas-tugas penting dalam syarikatnya. Penggunaan sistem pengenalan wajah untuk mengenal pasti siapa yang sedang bercakap serta satu sistem yang mampu memaparkan dokumen mengandungi statistik yang diperlukan ketika pembentangan sedang dibuat secara automatik, merupakan antara automasi yang diramalkan terjadi.

Mesyuarat atau pembentangan akan fokus sepenuhnya tentang pembentangan idea, tanpa perlu pembentang mengalihkan fokus kepada pertukaran slaid. Kelancaran pembentangan tidak lagi akan terganggu hanya kerana pembentang lain perlu bercakap. Semuanya akan jadi lebih lancar.

Golongan-golongan yang mempunyai pandangan optimis tentang pertukaran tenaga kerja ini tetap mengakui akan ada banyak pekerjaan yang memerlukan kemahiran rendah akan hilang digantikan mesin atau kepintaran buatan, jadi orang ramai perlu berusaha memiliki kemahiran baru untuk kekal relevan.

Individu pada masa depan tidak lagi boleh bergantung dengan kemahiran yang ada ketika ini, jadi seseorang itu perlu mempunyai kemahiran lain. Sistem pendidikan juga perlu ditambah baik, kerana pelajar perlu dididik untuk belajar tentang kemahiran berfikir, kebolehan mereka cipta, memupuk kreativiti, kebolehan analisa dan pengaturcaraan.

Penyelidikan yang dilakukan di United Kingdom mendapati permintaan untuk pakar dalam bidang kepintaran buatan meningkat tiga kali ganda berbanding sebelumnya. Ini membuktikan, memang benar teknologi akan mengambil alih pekerjaan manusia, tetapi pasti akan wujud peluang lain baru dibuka, jawatan-jawatan baru yang tidak pernah dianggap relevan sebelum ini. Yang penting kita perlu adaptasi.

Pastikanlah kita tidak terus berniaga pelapik kuda, ketika kereta dah mula banyak di atas jalan raya.

Artikel ini adalah terjemahan artikel asal 'How to cope when the bots take your job' tulisan Matthew Wall yang diterbitkan pada 16 Mac 2018.


Ini Perbezaan JPEG, GIF Dan PNG Serta Fungsi Mereka

Sama ada anda seorang yang celik IT, jurugambar profesional atau pun hanya menggunakan komputer dan peranti mudah alih untuk tujuan kecil, pasti anda pernah melihat jenis-jenis fail gambar ini.

Antara format-format fail imej yang paling kerap dijumpai dan digunakan adalah JPEG, GIF dan PNG. Agak mengelirukan bagi mereka yang tak tahu perbezaan antara mereka. Persoalannya, mengapa terdapat beberapa jenis format, dan apakah kegunaanya?

GIF merupakan singkatan daripada Graphic Interchange Format adalah sejenis bitmap. Namun berbeza dengan JPEG atau PNG, fail-fail GIT adalah terhad kepada palet maksimum 256 warna.

Pada dasarnya, setiap imej GIF mengandungi 'kotak krayon' dan tidak ada cara untuk benar-benar menggabungkan warna tersebut untuk membuat warna baru.

Jika 256 warna mungkin kelihatan seperti banyak, namun gambar rumit biasanya mempunyai ribuan tona. Julat warna ini hilang semasa proses penukaran GIF dan inilah alasan utama untuk tidak menggunakan GIF untuk gambar berwarna.

Dan walaupun GIF merupakan pilihan yang tidak tepat untuk imej dengan variasi warna yang luas, had 256 warna membuatkan saiz fail menjadi lebih kecil dan ideal bagi penggunaan internet berkelajuan rendah.

Kategori : Lossless (kualiti kekal jika dimampat, dieskport atau disunting)

Pilih GIF untuk: Animasi ringkas, ikon kecil, grarafik dengan variasi rendah piksel ke piksel (contoh : warna mendatar seperti logo dan bendera)

Ikut kesukaan anda sama ada mahu merujuk format ini sebagai "JPEG" atau "JPG", kedua-duanya diterima dengan akronim yang sama iaitu Joint Photographic Experts Group.

Tak seperti GIF, JPEG mempunyai format 16-bit. Ini bermakna ia mampu mencampurkan warna merah, biru dan hijau untuk memaparkan berjuta-juta warna, yang menjadikan JPG sangat "mesra foto".

Ini adalah sebab utama mengapa ia dijadikan format standard kepada kebanyakan kamera digital dan telefon pintar yang ada di pasaran pada masa kini.

JPEG juga memberikan anda kelonggaran memilih berapa banyak imej yang mahu dimampatkan, dari 0% (mampatan maksima) kepada 100% (tiada pemampatan). Biasanya, pemampatan pada 60 hingga 75% akan mengecilkan saiz fail namun masih mengekalkan kualiti imej yang baik.

Walaupun JPEG sangat sesuai untuk dimampatkan dan dijadikan fotografi, namun ia merupakan jenis "lossy compression", iaitu bermakna ia kurang ideal untuk imej yang mahu disunting berulang kali.

Jika JPEG dieksport, kemerosotan kualiti akan berlaku dan ia akan terus merosot jika dieksport secara berterusan. Contoh mudah, bayangkan anda memfotostar sekeping gambar, dan gambar yang difotostat itu sekali lagi difotostat, memberikan kualiti yang semakin teruk.

Inilah sebabnya mengapa jurugambar profesional mengambil gambar dalam format RAW.  Dan tidak seperti GIF dan PNG, JPEG tidak dapat memelihara transparensi gambar.

Guna JPEG untuk: Gambar pegun, fotografi, imej dengan warna kompleks dan dinamik

PNG adalah fail format yang lebih baru berbanding GIF dan JPEG. Merupakan singkatan kepada Portable Network Graphics, PNG merupakan gabungan antara kedua-dua GIF dan JPEG, yang menggabungkan perbezaan di antara kedua-duanya. Terdapat dua jenis PNG:

PNG-8 adalah serupa dengan GIF dalam pelbagai cara, dan menggunakan palet warna yang sama iaitu 256. Ia mempunyai pilihan transparensi yang lebih baik dan biasanya mengeksport fail saiz yang lebih kecil.

PNG-24 pula membolehkan anda memberikan imej berjuta-juta warna, seperti JPEG, tetapi juga menawarkan kebolehan untuk memelihara transparensi. Disebabkan PNG-24 merupakan jenis fail "lossless", saiz fail mungkin akan menjadi lebih besar.

Tetapi jika kualiti imej lebih penting daripada saiz fail, PNG-24 adalah pilihan terbaik.

Walaupun begitu, tidak seperti JPEG, PNG-24 tidak sepadan dengan semua aplikasi dan platform yang ada pada ketika ini yang menjadikannya kurang ideal untuk perkongsian web seperti JPEG.

Namun, kelebihannya berbanding JPEG adalah kualitinya tidak merosot apabila disunting.

Guna PNG untuk: Grafik web yang memerlukan transparensi, grafik dan foto berwarna berat, imej yang memerlukan penyuntingan dan pengeksportan berulang kali.

24-bit JPG Termampat, 8-bit GIF, 8-bit PNG, 24-bit JPEG Kualiti Penuh, dan 24-bit PNG. Perhatikan saiz fail bertambah dari kiri ke kanan.

PNG adalah jenis imej yang paling besar untuk imej yang besar, biasanya mengandungi maklumat yang ada mungkin rasa berguna atau tidak, bergantung kepada keperluan anda.

8-bit PNG adalah satu pilihan, tapi GIF lebih kecil. Namun kedua-duanya tidak optimum untuk fotografi.

JPG pula lebih kecil daripada PNG yang lossless dengan hanya sedikit kemerosotan kualiti. Dan untuk penyimpanan fail beresolusi tinggi, JPG memampatkan hingga bahagian kecil, namun kemerosotan kualiti yang mampu dilihat jika diperiksa dengan jarak dekat.


Kajian sains membuktikan manusia lebih gemar berkongsi berita palsu berbanding yang sahih

Tahukah anda, satu kajian terbaru mendapati kebarangkalian berita palsu disebarkan adalah 70 peratus lebih tinggi berbanding berita sahih? Ini bermakna manusia a.k.a netizen sememangnya lebih suka membawang atau dalam ertikata lain, lebih suka berkongsi perkara yang belum dibuktikan kebenaran dan kesahihannya.

Kajian yang diterbitkan dalam jurnal Science itu menganalisis penyebaran pelbagai jenis berita (sama ada palsu atau benar) oleh enam organisasi semakan fakta dari tahun 2006 hingga 2017. Keputusan analisis mendapati berita palsu berkaitan politik adalah paling cepat disebarkan melalui Twitter berbanding berita lain seperti bencana alam atau serangan pengganas.

Walaupun akaun Twitter yang mula mencetuskan berita palsu itu tidak mempunyai pengikut yang ramai dan jarang-jarang menghantar tweet, berita palsu yang dimuat naik tetap akan tersebar dengan cepat.

Para penyelidik pada mulanya mengumpulkan senarai berita yang telah disahkan benar atau palsu daripada enam organisasi yang memerika kesahihan fakta iaitu Snopes, PolitiFact, FactCheck, Truth or Fiction, Hoax Slayer dan Urban Legends.

Kemudian, mereka menggunakan akses kepada keseluruhan arkib Twitter untuk mencari sebutan mana-mana cerita ini di laman media sosial. Setiap kali mereka menemui satu sebutan, mereka mengesan pula sama ada ia adalah tweet yang asal, balasan kepada sesuatu tweet ataupun retweet.

Dengan itu, mereka dapat menjejak permulaan tweet tersebut dan mengenal pasti bagaimana ia disebarkan melalui Twitter. Dataset mereka merangkumi 126,000 berita yang ditweet oleh 3 juta orang sebanyak lebih daripada 4.5 juta kali.

Apa yang memeranjatkan adalah, analisis mereka mendapati berita dengan fakta yang sahih hanya tersebar kepada kurang daripada 1,000 orang sahaja manakala berita palsu paling tinggi tersebar kepada seramai hampir 100,000 orang. Ini bukan disebabkan tuan punya akaun Twitter itu adalah seorang yang berpengaruh tetapi ia berpunca daripada sikap manusia yang suka berkongsi benda "menarik" dan "baru."

Jika dikaji penggunaan sosial media, para penyelidik itu mendapati maklumat mengarut adalah lebih bernilai daripada maklumat berlebihan. Menurut salah seorang penulis kajian itu iaitu Profesor Sinan Aral dari Massachusetts Institute of Technology, mereka yang menyebarkan berita sampah ini akan memperolehi status sosial yang tinggi kerana mereka "serba tahu" dan sentiasa mempunyai maklumat dalaman.

Untuk mengkaji hipotesis itu, pasukan penyelidik Profesor Aral menganalisis kandungan emosi sesebuah berita dan bagaimana manusia bertindak balas kepadanya. Seperti yang dijangka, berita palsu lebih membuatkan mereka teruja dan menimbulkan rasa meluat.

Akhir sekali, para saintis itu menggunakan algoritma pengesan robot dan mendapati robot membantu penyebaran kedua-dua berita benar dan palsu pada kadar yang sama. Jadi, perbezaan ketara dalam sebaran antara berita sahih dan berita tipu ini bukan berpunca daripada robot internet dan ia adalah tanggungjawab manusia 100%.

Selepas ini, Prof. Aral dan rakan sepasukannya akan cuba untuk lebih memahami punca penyebaran berita palsu ini dan mencari jalan penyelesaian. Beliau mencadangkan sumber berita dilabelkan berdasarkan fakta (seperti NewsGuard) atau meminta syarikat media sosial meneliti sendiri bagaimana mereka boleh membina platform atau algoritma dalam membanteras penyebaran berita palsu. Facebook misalnya sudahpun memulakan usaha mengekang perkongsian berita yang tidak benar menerusi laman itu.

Jadi, sekiranya anda terbaca apa-apa berita melalui blog atau media sosial, jangan terus beriya-iya ingin menjadi orang pertama yang berkongsi berita tersebut. Pastikan kesahihannya terlebih dahulu, barulah dikongsi. Janganlah kita menjadi punca tersebarnya fitnah akibat keterujaan dalam menjadi manusia "first".

Hashtag "share dari group sebelah" tidak akan boleh memadam dosa anda dalam berkongsi penyebaran fitnah itu. Apatah lagi jika anda terus berkongsi sekadar membaca tajuk, tanpa mengetahui isi sebenar artikel.

Untuk mengetahui cara terbaik membezakan berita palsu dengan fakta, boleh baca dengan lebih lanjut di sini.


Inilah Data Peribadi Anda Yang Ada Dalam Facebook Tanpa Anda Sedari

Anda perlu mencubanya kerana ia akan memberikan anda satu kompilasi seluruh akaun Facebook anda sejak mula dalam satu bentuk fail web (html.) yang tersusun rapi dan ringkas.

Bagaimanapun, proses memuat turun ini memakan masa sedikit kerana anda perlu memohon data anda dikompilasikan terlebih dahulu, sebelum anda mendapat pemberitahuan menerusi e-mel yang data anda telah siap untuk dimuat turun.

Bagi admin, admin perlu menunggu lebih setengah hari sebelum dapat notifikasi daripada Facebook menyatakan data admin sudah sedia untuk dimuat turun. Data yang akan dimuat turun terkandung dalam satu fail .zip yang kemas dan saiznya pula, bergantung kepada tempoh anda di Facebook serta aktifkah anda menggunakannya.

Ini bermaksud, sekiranya anda seorang pengguna Facebook yang rajin memuat naik video, besar kemungkinan saiz fail yang anda akan perlu muat turun mampu mencapai ke saiz yang lebih besar. Bagi admin yang tidak banyak memuat naik apa-apa, saiz fail admin hanya 115MB.

Profil anda mengandungi kesemua maklumat yang pernah anda kongsikan dengan FB, daripada tarikh pertama kali anda menyertai FB sehinggalah kesemua minat, laman serta kumpulan dalam FB yang anda ikuti.

Bagi admin yang gemar menulis tentang kisah cinta admin sehingga kini yang kerap mendapat sambutan hangat dan 'like' sehingga 10 like, timeline admin penuh dengan tulisan. Dalam senarai ini juga ditunjukkan pada tarikh bilakah anda bersetuju untuk berkawan dengan individu lain dalam FB. Fakta menarik tentang admin - admin menyertai FB pada Oktober 2006 tetapi status pertama admin hanya ditulis pada Ogos 2009.

Persoalan yang paling penting. Bila anda tekan punat delete pada foto atau gambar anda, adakah Facebook benar-benar sudah delete gambar/foto anda di dalam server mereka?

Dalam banyak-banyak benda, ini admin rasa sangat berguna kerana bila kita muat turun ni banyak menjimatkan masa kita. Sebagai seorang yang popular, admin kerap ditagged oleh rakan-rakan, jadi dengan memuat turun fail-fail gambar ini, admin sudah ada koleksi lengkap semua gambar admin yang dimuat naik individu-individu lain.

Sebagai pengguna FB, pasti anda pernah disajikan dengan video yang dihasilkan oleh FB sendiri untuk meraikan ulangtahun persahabatan anda dalam FB. Setelah memuat turun data admin, admin kini dapat menyimpan semua video yang telah terhasil dan kini membuktikan ramai yang sayang admin.

Ini senarai paling menyayat hati admin. Senarai ini terbahagi kepada beberapa bahagian - kawan, orang lain yang nak jadi kawan, orang lain yang admin tolak sebagai kawan serta akaun-akaun FB yang pernah jadi kawan admin, tapi admin buang atas sebab-sebab tertentu. Bila lihat balik senarai yang ada, jelas sekali admin kadangkala mampu bersikap tak berhati perut. Selain itu senarai ini juga memaparkan semua akaun individu yang mengikut kita dan juga individu yang kita ikut.

Sebelum Messenger diperkenalkan, admin banyak juga menggunakan FB untuk berkomunikasi dengan kawan-kawan admin. Panjang juga senarai yang ada dan admin pun baru perasan semua perbualan dalam kumpulan pun dimasukkan sekali. Bila tengok senarai ni, admin teringat kembali zaman admin masih tidak matang kerana banyak betul perbualan admin dulu berkisar kepada teknik nak mengorat wanita dan juga permainan video semata.

Di bawah tab 'Ads', akan disenaraikan semua jenis minat anda bagi digunakan untuk tujuan memfokuskan iklan yang sesuai pada anda, Selain itu ada juga tersenarai semua iklan yang pernah anda klik. Namun bahagian paling penting di sini sebenarnya adalah di bawah sekali di mana FB akan menyenaraikan kesemua pengiklan yang menyimpan maklumat peribadi anda dengan tajuk 'Advertiser's with your contact info.' Admin akui, admin agak berhati-hati dalam hal ini jadi hanya ada tiga saja yang tersenarai - Spotify, Uber Eats dan Lazada. Anda pula bagaimana?

Dalam tab 'Applications' tersenarai semua aplikasi FB yang pernah admin gunakan dan selepas menliti senarai tersebut, terbukti admin banyak membuang masa dengan kuiz-kuiz serta aplikasi tukar wajah yang kerap kali dikongsikan dalam FB. Banyak juga yang admin pernah gunakan dan ini memang membuatkan admin berasa agak malu dengan diri sendiri.

Yang ni bahagian yang paling membuatkan admin terkejut. Selepas membuka tab ini, admin mendapati kesemua nombor rakan-rakan, bukan setakat pengguna FB malahan mereka yang tak ada FB pun beserta emel mereka tersenarai cantik dalam laman ini. Nama-nama yang disenaraikan menggunakan nama yang telah admin letakkan dalam buku telefon admin. Ini bermaksud, admin pernah memberikan kebenaran kepada FB untuk menyimpan senarai nama-nama yang terkandung dalam telefon Android admin, siap dengan nama organisasi mereka bekerja.

Apa yang admin paling takutkan, dalam senarai telefon admin, ada beberapa nombor kekasih lama yang admin cuba sembunyikan daripada pengetahuan beberapa orang isteri admin. Setelah mengetahui nombor telefon mereka kini berada dalam simpanan FB, admin ada rasa tak sedap badan sikitlah.

Lagi satu kegusaran, kebanyakan maklumat dalam buku telefon admin, admin letakkan nama organisasi mereka sebagai rujukan - ini membolehkan FB mengetahui dengan mudah maklumat organisasi pekerjaan semua kawan-kawan dan kenalan admin.

Walaupun artikel ini ditulis dengan nada bergurau, tetapi mesejnya serius. Facebook banyak menyimpan maklumat kita apatah lagi sekiranya anda memberikan akses sepenuhnya kepada FB untuk menelaah isi telefon kita. Bagi admin, admin tidak memberikan akses penuh kepada FB namun bagi beberapa individu lain seperti yang telah mereka laporkan sendiri, setelah memuat turun maklumat mereka - mereka mendapati FB bukan sahaja menyimpan semua yang telah admin senaraikan di atas, FB juga didapati menyimpan rekod panggilan telefon serta rekod SMS mereka.

Adakah anda juga mengalami nasib serupa? Untuk mengenalpasti apa maklumat yang FB simpan berkenaan anda selama ini, anda boleh memuat turun fail maklumat anda, namun anda memerlukan sebuah komputer untuk melakukannya. Ada pihak mengatakan anda boleh membuatnya di mobil dengan membuka Facebook menggunakan mod desktop tetapi admin tak ada lah mencubanya.

Buka Facebook melalui komputer dan pergi ke bahagian 'Settings.' Pada bahagian 'General' dan 'General Account Settings' anda akan mendapati satu teks kecil bertulis 'Donwload a copy' of your Facebook data.'

Tekan hiperlink tersebut dan ikut arahan seterusnya. Tunggu emel pengesahan yang data anda sudah sedia dimuat turun tidak lama selepas itu. Selamat berjaya menelaah kembali masa lampau anda.


8 Laptop Gaming Paling Power Untuk Gamer Tegar

Jika ada senarai laptop paling mahal di dunia, pasti ada senarai laptop gaming paling power di dunia. Terlalu banyak laptop yang hebat di pasaran ketika ini dan antara penentu kepada sesuatu laptop itu menjadi idaman semua gamers termasuk lah pemproses, grafik, RAM dan saiz skrin.

iluminasi.com ingin kongsikan kepada anda antara 8 laptop gaming yang paling power khas untuk gamer-gamer di luar sana.

Harga : RM15,999CPU: Intel Core i7 Grafik: Nvidia GeForce GTX 1080 (8GB GDDR5X VRAM) RAM: 16GB Skrin: 15.6 inci FHD (1920 x 1080)Storage: 512GB

Asus Zephyrus GX501 menggabungkan bentuk yang nipis dengan prestasi komputer gaming yang memberikan pengalaman yang berbeza dari yang lain.

Walaupun ia mempunyai kelemahan dari segi ketahanan bateri dan tidak ergonomik namun komputer riba ini tetap menjadi pilihan.

Jika bunyi bising merupakan benda yang paling anda tak tahan, komputer ini sesuai untuk anda kerana ia sangat begitu lancar sehinggakan tidak mengeluarkan bunyi.

Harga: RM8,500CPU: 2.6GHz Intel Core i7-6700HQGraphics: Nvidia GeForce GTX 1060 (6GB GDDR5 VRAM)RAM: 16GB Skrin: 14 inci FHD (1920 x 1080) / QHD+ (3200 x 1800)Storage: 256GB – 1TB PCIe SSD

Bagi Razer Blade, anda mungkin tak dapat untuk menambahkan cakera keras namun ia dibina untuk stamina dan paparan berkualiti tinggi.

Selain daripada mempunyai hayat bateri selama 7.5 jam, ia mampu mengendalikan permainan video sehingga ke paparan 4K Ultra dengan bantuan kotak grafix luaran Razer Core V2.

Kekurangan pada komputer ini adalah kipasnya berputar dengan kuat disebabkan beban penggunaan dan pilihan menaiktaraf yang terhad.

Harga: RM6,999CPU: Intel Core i7 Grafik: Nvidia GeForce GTX 1060 - 1070RAM: 16GB DDR4Skrin: 15.6 inci FHD 1,920 x 1,080 Storage: 128GB - 256GB SSD, 1TB HDD

Asus Strix GL502 mungkin tidak mempunyai reka bentuk yang begitu menarik, namun ia tak dapat disangkal sebagai antara yang terbaik untuk permainan video berdefinisi 1080p.

Ia memberikan pengalaman yang sangat menakjubkan bagi permainan dengan definisi tinggi penuh 1080p. Kekurangan pada laptop ini adalah jangka hayat yang tidak begitu lama.

Harga: RM6,499CPU: Intel Core i5 – i7 Grafik: Nvidia GeForce GTX 1060 RAM: 8GB – 16GB DDR4 Skri: 13.3 inci HD 1,366 x 768 / QHD 2,560 x 1440 OLED touchscreenStorage: 180GB – 512GB SSD

Tak seperti laptop sama saiz dengannya, Alienware 13 R3 mempunyai rekabentuk yang sangat menarik. Dengan meletakkan pengeluar haba di bahagian belakang skrin ia memberikan rangka komputer ini lebih nipis iaitu senipis 2 sentimeter.

Bukan sahaja ia dilengkapi dengan grafik Nvidia GeForce GTX 1060, malah paparan OLED nya yang membuatkan komputer ini pilihan terbaik. Untuk pengetahuan anda, Alienware 13 adalah komputer gaming OLED pertama di dunia.

Harga; RM17,685CPU: Intel Core i7 Grafik: Nvidia GeForce GTX 1060 (6GB GDDR5) / 1080 (8GB GDDR5X) RAM: 16 – 32GB Skrin: 17.3 inci, FHD (1920 x 1080) 120Hz / UHD (3840 x 2160)Storage: 512GB – 2TB PCIe SSD

Akhirnya Razer telah mengeluarkan komputer yang mampu menggantikan PC yang anda boleh bawa ke mana-mana sahaja. Dengan ketebalan 2.2 sentimeter dan paparan 17 inci 1080p, Razer Blade Pro juga memperkenalkan suis mekanikal yang pertama di dunia.

Kelebihan laptop ini adalah trackpad nya terletak di bahagian tepi memudahkan penggunaan. Namun harganya agak tinggi dengan jangka hayat bateri hanya 5 jam.

Harga: RM6,500CPU: Intel Core i7 Grafik: Nvidia GeForce GTX 1060 Skrin: 15.6-inch FHD (1920 x 1080) IPSStorage: 1TB HDD, 256GB SSD

Walaupun dengan harga yang tidak begitu mahal, Gigabyte SabrePro 15 mampu memberikan cabaran kepada laptop gaming yang lain. Dengan harga sebegini anda tak akan dapat laptop dengan prestasi sebegini.

Ia dilengkapi dengan papan kekunci yang sangat menarik iaitu RGB dan Microsoft Precision Touchpad. Kekurangan bagi SabrePro 15 adalah paparan dan pembesar suara yang tidak begitu memuaskan.

Harga:RM10,200CPU: Intel Core i7Grafik: Nvidia GeForce GTX 1050 Ti (2GB GDDR5) / GTX 1080 (8GB GDDR5X) RAM: 8GB – 32GB Skrin: 17.3 inci, FHD (1920 x 1080) / UHD (3840 x 2,60) IPSStorage: 128GB SSD, 1TB HDD – 2TB SSD, 1TB HDD

Secara jujurnya, Alienware adalah jenama yang tidak setanding dengan harganya. Namun, semua itu telah berubah dengan keluaran model Alienware 17 R4 yang dilengkapi dengan yang mempunyai begitu banyak pilihan spesifikasi berbeza.

Dari segi spesifikasi, Alienware 17 R4 sangatlah menakjubkan namun ia mempunyai kipas penyejuk yang agak bising dan jangka hayat bateri yang mengecewakan, tak setanding dengan spesifikasinya.

Harga: RM39,999CPU: 2.90 GHz Intel Core i7-7820HK (quad-core, 8MB cache, sehingga 3.90GHz)Grafik: Nvidia GeForce GTX 1050 Ti (2GB GDDR5) / GTX 1080 (8GB GDDR5X)  RAM: 64GB DDR4 (2400Hz)Skrin: 21-inci 2000R skrin lengkung (2560x1080)Storage: 1TB HDD (SATA 3), 1TB SSD (2 x PCIe 512GB RAID 0)

Percaya atau tidak, Acer Predator 21X adalah laptop gaming paling tak masuk akal yang pernah dikeluarkan. Dengan hanya melihat pada reka bentuknya sahaja anda sudah ternganga seperti ia sebuah komputer dari planet lain.

Apa yang paling menyerlah pada laptop ini selain daripada rekabentuknya adalah ia mempunyai skrin lengkung bersaiz 21 inci yang pasti membuatkan anda puas bermain permainan video.

Tak cukup dengan itu, paparannya adalah yang paling hebat dalam kategorinya kerana dilengkapi dengan 2 kad grafik Nvidia GeForce GTX 1080. Teringin nak beli? Mungkin anda tak mampu, kerana Predator 21X merupakan yang komputer gaming paling mahal di dunia dengan harga RM40,000. Ya, harganya lebih mahal daripada Perodua Axia!

Kerana terlalu hebat prestasinya, ia dilengkapi dengan 5 kipas dan 9 paip haba bagi mengendalikan penghasilan haba serta memerlukan dua bekalan kuasa. Namun apa yang kurang pada laptop ini adalah ia dikatakan tidak praktikal kerana terlalu besar dan terlalu mahal.

Malah, dengan seberat 8.8 kilogram, anda mungkin tak perlu lagi ke gym.


7 manusia superhero dengan superpower yang sebenar

Setiap kali menonton drama atau filem adiwira, mesti terlintas dalam fikiran, "Bestnya kalau aku ada kuasa macam superhero tu kan?" Tak sempat habis berangan, emak anda pula mesti meleteri anda yang semua cerita itu adalah rekaan dan fiksyen semata-mata.

Namun tahukah anda, wujud sebenarnya manusia superhero dengan kuasa luar biasa dalam dunia ini? Daripada kebolehan melihat lebih 100 juta warna sehinggalah keupayaan menghidu penyakit, kami kongsikan tujuh manusia dengan superpower unik yang anda hanya mampu angan-angankan:

Wim Hof merupakan seorang atlet Belanda dengan kelainan. Beliau yang lebih dikenali sebagai "The Iceman" mampu bertahan dalam cuaca dengan suhu sejuk melampau. Menurutnya, beliau mempunyai teknik pernafasan tersendiri iaitu dengan berhiperventilasi secara sedar sambil menurunkan kadar denyutan jantung dan mengekalkan adrenalin pada tahap tinggi.

Satu kajian yang dijalankan mendapati Wim Hof boleh mengawal suhu badan dengan kaedah pernafasan yang luar biasa itu sehingga meningkatkan aktiviti sistem saraf.

Tak kisahlah bagaimanapun beliau lakukan, beliau telah membuktikan yang beliau mampu bertahan dalam keadaan ekstrem termasuklah berendam dalam ais paling lama di dunia iaitu selama 1 jam 52 minit pada tahun 2011. Beliau juga telah mengambil bahagian dalam sebuah pertandingan maraton di Finland dalam keadaan cuaca -20°C pada tahun 2009 sambil memakai seluar pendek sahaja. Oh, ya. Beliau mendaki Gunung Everest pun dengan hanya berseluar pendek.

Seorang anak seni bernama Concetta Antico mempunyai kuasa pelik iaitu boleh melihat lebih banyak bilangan warna berbanding manusia biasa. Keadaan ini dipanggil tetrachromat. Ini bermakna beliau mempunyai dua mutasi berbeza pada setiap kromosom X.

Situasi ini menyebabkan beliau mempunyai empat kon di dalam mata, tidak seperti manusia lain yang hanya mempunyai tiga kon. Walaupun mutasi genetik ini tidaklah terlalu unik kerana hampir separuh wanita di Eropah mempunyainya, namun hanya sebilangan sahaja mempunyai penglihatan luar biasa seperti ini.

Bagi Antico, batu yang kecil pun dilihat mempunyai warna seperti pelangi. Dilaporkan beliau mampu membezakan sehingga 99 juta warna berbanding kita yang hanya boleh melihat 1 juta warna sahaja.

Seorang penghibur dari Perancis bernama Michel Lotito telah mengagumkan para penontonnya dengan kebolehan makan segala macam benda.

Benda di sini bukan sahaja tertakluk dalam kategori makanan. Segala macam benda di sini termasuklah basikal, televisyen, troli dan banyak lagi. Aksi lagak ngerinya yang paling dahsyat adalah pada tahun 1980 ketika beliau habis memakan sebuah pesawat Cessna 150 yang mengambil masa dua tahun.

Bagaimana beliau melakukannya? Saintis berpendapat beliau mempunyai sejenis kondisi dinamakan pica, iaitu keadaan psikologi yang bermakna beliau mempunyai nafsu makan untuk objek tidak bernyawa. Lapisan perut yang tebal juga telah membuatkan beliau mampu makan objek-objek ini tanpa sebarang kecederaan.

Rekod menyatakan beliau telah memakan 9 tan logam termasuklah sebuah keranda sebelum menghembuskan nafas terakhir pada tahun 2007. Beliau mati biasa dan bukan disebabkan masalah penghadaman atau sebagainya.

Isao Machii dari Jepun merupakan seorang pengamal seni mempertahankan diri yang berbeza daripada orang lain. Tindak balas refleksnya adalah sangat mengagumkan sehingga beliau mampu membelah peluru pistol BB menggunakan pedang.

Beliau memegang pelbagai rekod dunia termasuklah aksi membelah peluru BB menggunakan pedang paling laju iaitu pada kelajuan 158.29 km/j dan juga membuat potongan pedang pada tikar jerami paling banyak dalam masa 3 minit (252 potongan).

Tidak dapat kami pastikan bagaimana beliau mampu melakukannya. Namun, kelihatan seperti beliau memproses maklumat pada kadar yang luar biasa berbanding manusia biasa.

Marilu Henner dikenali sebagai seorang pelakon yang membintangi sitkom Taxi. Walau bagaimanapun, beliau mempunyai satu kelebihan unik iaitu memori luar biasa. Ini disebabkan beliau mampu mengingati hampir kesemua perkara yang terjadi dalam hidupnya secara terperinci.

Beliau pernah memberitahu akhbar the New York Times yang beliau boleh mendengar lagu yang berkumandang di radio ketika sedang memandu dan boleh mengimbas semula semua memori ketika mendengar lagu itu seperti montaj cepat.

Menurut para saintis, Marilu mengalami sejenis keadaan unik yang dipanggil hyperthymesia iaitu sejenis gangguan neurologi yang lebih dikenali sebagai memori autobiografi paling superior (HSAM). Punca kejadian tidak dapat dikenal pasti, namun beliau boleh mengimbas memori lebih kerap berbanding manusia lain. Disebabkan itulah beliau mampu mengingati setiap kenangan silam yang pernah berlaku.

Scott Flansburg adalah seperti sebuah mesin. Bukan kerana beliau mempunyai kekuatan fizikal dan sebagainya tetapi kerana beliau mampu menyelesaikan masalah matematik lebih pantas daripada sebuah kalkulator.

Disenaraikan sebagai Manusia Kalkulator Terpantas oleh Rekod Dunia Guinness pada tahun 2001 dan 2003, beliau mampu menambah nombor yang sama dengan nilai sendiri 15 kali lebih pantas daripada seseorang yang memegang kalkulator.

Baru-baru ini, beliau kerap ditemui menghiburkan orang ramai dengan bakat yang menakjubkan itu sambil membantu anak muda mencintai matematik. Pada bulan November 207 juga, beliau telah mengagumkan penonton di Kejohanan Liga Junior PGA dengan kebolehan luar biasa yang dimiliki.

Ketika itu Flansburg bertanyakan sesiapa untuk berkongsi tarikh lahir dengannya secara sukarela. Hunter Po dari pasukan New Jersey telah memberitahu tarikh lahirnya iaitu 6 Januari 2005. Tanpa sekelip mata Flansburg membalas, "Anda lahir pada hari Khamis. Ingat tak?"

Joy Milne berasal dari Perth, Scotland. Beliau mempunyai kuasa luar biasa kerana mampu "menghidu" penyakit Parkinson pada seseorang walaupun belum dikesan oleh pakar perubatan.

Dalam satu ujian yang dijalankan oleh Edinburgh University, beliau berjaya mengesan penyakit Parkinson sebanyak 11 kali dalam setiap 12 pesakit.

Apa yang menarik, mendiang suaminya meninggal dunia pada tahun 2015 akibat Parkinson. Ketika itu, beliau telah berjanji pada suaminya untuk mengkaji kelebihan yang ada pada dirinya dan menggunakannya untuk membantu orang lain.


Nectome: Teknologi Pembekuan Otak Untuk Dihidupkan Semula Dalam Bentuk Digital

Ibarat filem Source Code lakonan Jake Gyllenhaal, inilah idea yang cuba dibawa oleh sebuah syarikat dari Sillicon Valley. Manusia dalam bentuk digital. Selain itu, anda juga boleh menonton filem "Transcendence" lakonan Johny Depp. Adakah idea ini suatu yang mustahil? Apakah ia suatu yang bermoral untuk dilakukan? Apa pendapat anda?

Misi sebenar Nectome adalah untuk memelihara otak anda sebaik mungkin agar ia masih mampu menyimpan segala memori hidup anda dari kecil hinggalah dewasa, dari buku kegemaran kepada perasaan angin sejuk, pengalaman membakar pai epal, mahupun makan malam bersama kawan-kawan dan keluarga. Mereka percaya bahawa dalam dunia berteknologi masa kini adalah mustahil untuk menjadikan maklumat ini dalam bentuk digital, dan menggunakan ia bagi membangunkan semula 'diri' anda.

Nectome adalah sebuah syarikat yang 'memelihara' dan 'memuatnaik' otak. Bahan kimia hasil ciptaan mereka mampu memelihara badan manusia untuk lebih ratusan, mungkin ribuan tahun melalui proses pembekuan. Idea syarikat berkenaan adalah suatu hari nanti saintis masa depan akan mengimbas otak anda yang beku dan menjadikan ia sebagai simulasi komputer. Dengan cara ini, seseorang seperti anda, mungkin bukan diri anda sepenuhnya, berupaya dihidupkan dalam bentuk data server di suatu tempat pada masa hadapan.

Prosedur Nectome memerlukan otak yang segar. Syarikat ini mempunyai pelan untuk menyambungkan mereka yang mempunyai penyakit yang serius dengan mesin jantung dan paru-paru bagi mengepam campuran saintifik bahan kimia ke dalam  arteri karotid (saluran darah) di leher mereka ketika mereka masih hidup (dengan bantuan ubat kebas).

Tindakan ini adalah bantuan membunuh diri, dan ianya mungkin sah dari segi undang-undang untuk syarikat ini melakukan pembunuhan atas nama transhumanist (falsafah bahawa penggunaan sains dan teknologi untuk memperbaiki had dan keadaan manusia).

Syarikat tersebut telah bertemu dengan peguam, dan peguam berkenaan meyakinkan mereka bahawa servis ini akan menjadi sah dari segi undang-undang kelak. Produk mereka adalah '100 peratus membawa maut' dan mereka adalah antara syarikat unik dalam kalangan syarikat Y Combinator (syarikat pelabur).

Mungkin ia kedengaran seperti idea gila, namun idea memuatnaik kesedaran manusia ke dalam komputer mendapat sambutan dalam kalangan ahli teknologi dan para saintis.

Terdapat segolongan daripada mereka ini yang membayar Nectome agar nama mereka diletakkan dalam senarai menunggu servis syarikat berkenaan. Buat masa ini, servis Nectome masih dalam pelan perancangan dan mungkin mengambil masa beberapa tahun lagi untuk dijalankan. Malah, tiada kajian mahupun bukti klinikal bahawa ingatan manusia tersimpan di dalam tisu mati.

Namun, syarikat berkenaan menemui cara untuk menguji pasaran. Mengikut cara syarikat kereta elektrik Tesla, Nectome meningkatkan permintaan dengan menjemput bakal pelanggan untuk bersama menyertai senarai menunggu dengan bayaran deposit sebanyak $USD10,000, dikembalikan sepenuhnya sekiranya bertukar fikiran.

Buat masa ini, terdapat 25 orang di dalam senarai tersebut. Salah seorang daripadanya adalah Sam Altman, seorang pelabur berusia 32 tahun yang merupakan pengasas program Y Combinator. Sam memberitahu MIT Technology Review beliau yakin bahawa minda manusia akan dijadikan dalam bentuk digital ketika beliau masih hidup. Beliau menggangap bahawa otaknya akan dimuatnaik ke dalam cloud (ruang simpanan dalam talian).

Menurut seorang ahli futurologi, Dr. Ian Pearson, dalam masa 50 tahun akan datang, kita bakal memindahkan otak kita ke dalam cloud. Dengan cara ini, anda mampu untuk menggunakan robot yang anda suka untuk hidup semula di dunia nyata.

Hidup di dunia hanya sementara. Yang pergi tidak akan kembali. Apapun perancangan manusia untuk terus kekal hidup selamanya, rancangan Tuhan lebih hebat.


4 Kes Pembunuhan Presiden Amerika Syarikat

Menurut statistik, Amerika Syarikat merupakan negara dengan yang mempunyai pemimpin paling banyak dibunuh iaitu dengan 40 pembunuhan. Daripada 40, 4 daripadanya melibatkan jawatan tertinggi negara ini iaitu Presiden.

Berlaku di antara tahun 1865 hingga 1964, keempat-empat pembunuhan ini dilakukan dengan cara yang sama iaitu menembak. iluminasi.com kongsikan 4 kes pembunuhan Presiden Amerika Syarikat.

Presiden AS ke-16, Abraham Lincoln merupakan individu pertama berjawatan presiden yang menjadi mangsa pembunuhan. Pada 14 April 1865, Abraham menghadiri pementasan Our American Cousin di Teater Ford, Washington DC. Ketika sedang asyik menonton, Abraham didatangi seorang lelaki yang juga pelakon pentas terkenal ketika itu, John Wilkes Booth yang menembaknya di kepala.

Sehari kemudian pada jam 7.22 pagi, Abraham Lincoln disahkan meninggal dunia. Pembunuhan yang berlaku di penghujung Perang Saudara Amerika ini dikatakan satu konspirasi besar oleh John Booth untuk menghidupkan kembali penyatuan Confederate (negara di Amerika Utara yang tak diiktiraf yang wujud di antara tahun 1861 hingga 1865), dengan membunuh 3 pegawai terpenting Amerika Syarikat.

Dua yang lain iaitu Lewis Powell dan David Herold diarahkan untuk membunuh Setiausaha Negara William Seward manakala George Atzerodt pula ditugaskan membunuh Naib Presiden, Andrew Johnson.

Walaupun Abraham Lincoln berjaya dibunuh, namun rancangan itu gagal kerana William hanya cedera dan George pula tidak berani untuk membunuh Andrew. Selepas meloloskan diri, akhirnya John Booth ditembak mati ketika proses pemburuannya manakala 3 yang lain dihukum gantung sampai mati.

Kurang daripada 4 bulan James A. Garfield memegang jawatan sebagai Presiden Amerika Syarikat yang ke-20, beliau telah menjadi mangsa pembunuhan yang berlaku di Washington DC pada 2 Julai 1881.

Ketika James tiba di Stesen Keretapi Baltimore dan Potomac, beliau menerima 2 das tembakan daripada Charles Guiteau mengenai tangan kanannya dan bahagian belakang badan.

Disebabkan komplikasi yang berpunca daripada jangkitan hasil daripada tembakan itu, akhirnya James menghembuskan nafas terakhir 11 minggu selepas kejadian pada 19 September 1881.

Charles diberkas serta merta dan dibicarakan. Perbicaraan tersebut mendapat liputan yang sangat luas dan berlangsung selama 9 minggu, dan akhirnya Charles didapati bersalah. Dia dijatuhkan hukuman mati.

Rayuan dibuat namun gagal, dan Charles digantung sampai mati pada 30 Jun 1882, 2 hari sebelum ulangtahun insiden tersebut. Ketika dibicarakan, Charles dikatakan mengalami masalah mental dan bipolar.

Charles mendakwa dia menembak James Garfield kerana kecewa kerana tidak dilantik sebagai Duta ke Perancis.

Bertempat di Temple of Music di New York pada 6 September 1901, pembunuhan William McKinley, Presiden AS ke-25 berlaku pada jam 4.07 petang ketika beliau menghadiri Ekspo Pan-Amerika.

William telah ditembak sebanyak 2 kali di bahagian perut dari jarak dekat oleh seorang anarkis, Leon Czolosz menggunakan pistol revolver kaliber .32 yang dibalut menggunakan kain.

Tembakan pertama terkena plat metal pada jaket beliau namun tembakan kedua menembusi perutnya. 7 hari kemudian pada 14 September 1901, William disahkan meninggal dunia.

Orang ramai memberkas Leon ketika kejadian berlaku. Kemudian Briged Ke-4, National Guard Signal Corps dan pihak polis masuk campur dan memukul Leon dengan tersangat teruk sehinggakan dia dijangkakan akan mati sebelum dibicarakan.

Seleps dibicarakan selama dua hari, Leon dijatuhkan hukuman mati dan dilakukan dengan menggunakan kerusi elektrik di Penjara Auburn. Tindakan oleh Leon bermotifkan politik namun tak jelas apa hasil yang dia dapat daripada pembunuhan tersebut.

Pembunuhan William McKinley ini telah menjadi satu sejarah kawalan keselamatan apabila Kongres mengarahkan Perkhidmatan Rahsia untuk melindungi Presiden sebagai sebahagian daripada mandatnya.

Ketika berada dalam perarakan presiden di Plaza Dealey, Texas pada tengahari 22 November 1963, Presiden ke-35 AS iaitu John F. Kennedy telah ditembak dari arah belakang. Ketika itu, beliau berada di dalam kereta bersama-sama isterinya, Gabenor Texas John Connally dan isteri.

John Connally cedera parah akibat serangan tersebut. Kumpulan motor yang mengiringi mereka kemudiannya bergegas membawa John Kenney ke Hospital Parkland Memorial.

Namun 30 minit selepas tembakan itu, beliau disahkan meninggal dunia disebabkan tembakan tersebut.

70 minit selepas insiden itu, Lee Harvey Oswald, seorang bekas tentera marin AS telah ditangkap oleh pihak polis Dallas. Lee telah didakwa di bawah undang-undang Texas kerana membunuh Presiden AS dan juga seorang lagi yang juga terbunuh akibat tembakannya, iaitu pegawai polis Dallas, J.D. Tippit.

Pada 24 November 1963, liputan televisyen memaparkan Lee dipindahkan daripada Penjara Daerah Dallas ke ruang bawah tanah Ibu Pejabat Polis Dallas di mana dia ditembak mati oleh seorang pengendali kelab malam di Dallas iaitu Jack Ruby.

Lee Oswald kemudiannya dikejarkan ke hospital yang sama dan mati tak lama selepas itu. Jack Ruby pula disabitkan kesalahan kerana membunuh Lee, dan mati di penjara pada tahun 1967.

Selepas 10 bulan penyiasatan, pihak berkuasa mengesahkan John F. Kennedy dibunuh oleh Lee Oswald yang bertindak bersendirian. Juga, Jack Ruby bertindak bersendirian ketika membunuh Lee.


7 tradisi sambutan hari lahir dari seluruh dunia

Idea orang Barat yang menyambut hari lahir dengan meniup lilin di atas kek sememangnya sudah biasa dibuat oleh ramai orang di seluruh dunia. Namun, masih terdapat lagi adat dan budaya tradisional segelintir masyarakat yang masih dilakukan sehingga ke hari ini.

Sudah pasti amalan-amalan yang bakal kami kongsikan ini tidak mewakili keseluruhan masyarakat. Tambahan pula, setiap keluarga atau individu mempunyai pilihan citarasa tersendiri dalam sambutan hari jadi masing-masing. Apa-apapun, berikut 7 tradisi sambutan hari lahir yang unik di seluruh dunia:

Di kawasan Atlantik Kanada seperti Nova Scotia dan Newfoundland, kanak-kanak yang menyambut hari lahir akan 'diserang'  dari belakang dan penyerang akan mencalit minyak ke hidung mereka - kebiasaannya mentega atau marjerin - untuk menjauhkan mereka daripada nasib malang kerana 'hidung yang licin sukar ditangkap'. Tradisi ini dikatakan berasal dari Scotland. (Sumber)

Tradisi sambutan hari jadi di China merupakan satu simbolik kepada umur yang panjang. Mereka akan memakan sepinggan mi panjang dengan menghirup seboleh mungkin tanpa memutuskan mi. (Sumber)

Apabila seorang lelaki bujang menyambut hari lahirnya yang ke-30, salah satu adat lama masyarakat Jerman di kawasan utara dan barat negara itu ialah mereka perlu menyapu tangga di dewan perbandaran sambil memakai gaun sehingga dia dicium oleh seorang anak dara. (Sumber)

Lelaki atau perempuan yang menyambut ulang tahun kelahiran di negara ini kebiasaannya diterbalikkan beramai-ramai dan dihantuk kepalanya ke lantai. Jumlah hentakan adalah mengikut usia dan tambahan satu lagi hentakan menandakan nasib yang baik untuk tahun mendatang. (Sumber)

Hari lahir semua rakyat Vietnam disambut pada tahun baru. Perayaan Tet bukan sahaja menandakan sambutan tahun baru, malah ia juga merupakan sambutan hari lahir, Krismas, Halloween dan Hari Kesyukuran yang disambut serentak. Orang Vietnam tidak begitu menitikberatkan hari ulang tahun kelahiran seperti di negara lain. Pada pagi hari Tet, golongan dewasa akan mengucapkan tahniah kepada golongan muda dan kanak-kanak kerana telah beranjak usia. Mereka juga akan memberikan sampul merah yang mengandungi li xi atau "Wang Tuah." (Sumber)

Rekaan kek yang menggerunkan bukanlah suatu perkara yang baru. Namun, di Denmark, tradisi sambutan hari lahir mereka agak menggerunkan kerana perlu memotong kepala dan anggota badan watak kek yang seakan-akan gingerbread man. Kepala yang dipotong akan diberikan kepada kanak-kanak yang menyambut hari lahir tersebut dan para tetamu akan dihidangkan bahagian badan atau anggota yang dipenggal. (Sumber)

Bagi majoriti kanak-kanak, sambutan hari lahir yang ke-7 kebiasaannya melibatkan kek, manisan, aiskrim, permainan, hadiah dan banyak lagi perkara menggembirakan. Namun, kanak-kanak puak Sambia dari Papua New Guinea akan diambil daripada keluarga dan 'dipenjarakan' selama 10 tahun berikutnya dalam pondok yang didiami oleh golongan lelaki dewasa. Kanak-kanak ini akan 'diajar' cara untuk menjadi lelaki sejati dengan kejadian hidung berdarah dicucuk rotan, dipaksa muntah, buang air besar dengan 'bantuan' tebu dan dipaksa menelan air mani untuk menghindarkan diri dari segala 'kotoran' dan menjadi pahlawan yang maskulin. (Sumber)

Adapun begitu, untuk orang Islam khususnya, sambutan hari lahir sepatutnya dijadikan ruang untuk kita bersyukur kerana masih diberikan nikmat kehidupan dan kesihatan yang baik. Selain itu, kita perlu bermuhasabah tentang betapa dekatnya kita dengan kematian setelah usia makin meningkat dari tahun ke tahun.

Hari lahir bukan sekadar mengadakan sambutan bertujuan untuk berseronok-seronok dan berparti sahaja. Kekalkanlah identiti tersendiri dan usahlah kita terlalu mengikut budaya Barat.


Dawn Raid: Peristiwa Kerajaan Malaysia Merampas Guthrie Daripada Penjajah British

Pada 7 September 1981, London Stock Exchange (LSE) dikejutkan dengan pengambil alihan syarikat perladangan milik British iaitu Guthrie oleh kerajaan Malaysia. Menariknya, syarikat berkenaan berpindah hak milik ke tangan kerajaan Malaysia dalam masa hanya 4 jam. Ketika peristiwa ini berlaku, Tun Dr. Mahathir Mohamad baru sahaja beberapa bulan menjadi Perdana Menteri Malaysia yang ke-4.

Isu tentang Guthrie timbul apabila syarikat milik British berkenaan kerap kali menolak cadangan kerajaan Malaysia untuk menanam semula pokok getah, bagi membantu petani dan penoreh getah Melayu meningkatkan hasil pendapatan mereka. Syarikat British itu juga kerap kali menangguhkan mesyuarat dengan wakil kerajaan Malaysia dalam usaha untuk bekerjasama menyelesaikan masalah ini.

Walaubagaimanapun, atas desakan yang dikenakan ke atas Guthrie oleh Bank Negara Malaysia (BNM), pegawai tertinggi Guthrie akhirnya menubuhkan Guthrie-Ropel, sebuah anak syarikat Guthrie. Guthrie-Ropel mempunyai 17% saham tanah di Malaysia daripada kesemua tanah yang dimiliki oleh Guthrie.

Hasilnya, rakyat tempatan dibenarkan membeli sedikit tanah yang dimiliki oleh Guthrie melalui Kuala Lumpur Stock Exchange (KLSE). Guthrie sebenarnya sangat licik kerana tanah-tanah yang dijual kepada rakyat negara ini sebenarnya tidak sesuai untuk aktiviti pertanian/perladangan dan kebanyakan daripadanya terletak di kawasan bukit.

Apabila Tun Dr. Mahathir mengambil alih tampuk pemerintahan pada tahun 1981, beliau dilihat sebagai seorang yang sangat berbeza berbanding Perdana Menteri - Perdana Menteri sebelumnya. Untuk permulaan, beliau tidak merokok mahupun bermain golf, sebuah sukan yang dilihat sebagai mewah oleh kebanyakan rakyat Malaysia. Beliau tidak berdarah diraja, mahupun belajar di university British.

Selain itu, beliau juga tidak mempunyai ramai kawan British, dan berdasarkan artikel yang ditulis beliau, beliau bukanlah pro-British. Hal ini juga dibuktikan melalui polisi beliau iaitu 'Buy British Last' dan dasar Pandang Ke Timur.

Beberapa ketika sebelum peristiwa Dawn Raid (Serbuan Subuh) berlaku, kerajaan British bukan sahaja menghentikan subsidi bagi pendidikan pelajar Malaysia di United Kingdom, malah mereka turut menaikkan yuran pengajian kepada pelajar asing. Undang-undang baru ini hanya terhad kepada pelajar daripada beberapa buah negara sahaja, antaranya adalah Malaysia. Pelajar daripada negara Eropah lain tidak terkesan.

Tindakan ini mengejutkan hampir 17,000 rakyat Malaysia yang sedang belajar di UK yang kini dibebani dengan yuran yang sangat tinggi, dan dalam sesetengah kes peningkatan adalah 3 kali ganda berbanding sebelumnya. Bagi kebanyakan rakyat Malaysia, termasuklah Tun Mahathir, tindakan ini tidak wajar kerana Malaysia menghantar ramai rakyatnya untuk belajar di negara berkenaan.

Malaysia juga tidak mampu untuk mendidik kebanyakan para pelajar di Malaysia kerana tidak mempunyai institut pendidikan yang mencukupi pada ketika itu. Pada ketika tindakan berkenaan diambil, Tun Mahathir yang merupakan Menteri Kewangan memberi amaran bahawa tindakan tersebut bakal merugikan British dalam jangka masa panjang. Namun, amaran beliau tidak diendahkan.

Selain isu pendidikan, kerajaan British juga turut menolak cadangan Malaysia untuk mendapatkan hak pendaratan tambahan di lapangan terbang Heathrow bagi syarikat penerbangan kebangsaan, Malaysia Airlines (MAS). Namun, dalam tempoh tidak lama selepas itu, kapal supersonik British iaitu Concorde telah menceroboh ruang udara antarabangsa Malaysia di Subang ketika dalam perjalanan ke SIngapura.

Tun Mahathir bukanlah satu-satunya individu di Malaysia yang sangat terasa dengan tindakan British ini. Abang ipar beliau iaitu Datuk Ismail Ali yang juga merupakan Gabenor Bank Negara pada ketika itu juga berkongsi pandangan yang sama dengan Tun. Beliaulah yang bertanggungjawab mendesak Guthrie untuk menubuhkan Guthrie-Ropel.

Selepas dilantik menjadi Gabenor, Datuk Ismail mempamerkan sikap tidak mesra kepada British. Mark Gent, Pengerusi Guthrie pada ketika itu berkata beliau dan Pengarah Guthrie, Eric Griffith-Jones terpaksa menunggu di luar pejabat beliau hampir setengah jam setiap kali sebelum mesyuarat diadakan.

Sebagai Gabenor, beliau juga mengeluarkan arahan agar wang negara yang dimasukkan ke dalam bank milik British seperti HSBC dan Chartered dipindahkan ke bank tempatan. Bank asing, terutamanya bank British, tidak lagi diberi peluang untuk membuka cawangan di Malaysia.

Pada tahun 1981, kebanyakan aset Guthrie dijual kepada MPH, sebuah syarikat milik jutawan rakyat Malaysia. Keputusan tersebut diambil tanpa rundingan atau pengetahuan agensi kerajaan Permodalan Nasional Berhad (PNB) yang memegang 25% saham di dalam Guthrie. Atas sebab-sebab inilah, Tun Mahathir dan Datuk Ismail membuat keputusan untuk mengambil alih Guthrie daripada tangan British.

Setahun sebelum Tun Mahathir menjadi Perdana Menteri, beliau bersama Tengku Razaleigh Hamzah yang pada ketika itu masing-masing merupakan Menteri Perdagangan dan Menteri Kewangan dimaklumkan oleh Datuk Ismail tentang perancangan beliau untuk mengambil alih Guthrie daripada British secara mengejut melalui pembelian saham daripada syarikat-syarikat besar milik mereka.

4 bulan sebelum peristiwa Dawn Raid, sebuah agensi kerajaan Malaysia yang dipimpin oleh seorang pengurus pelaburan yang bernama Khalid Ibrahim (kini Tan Sri) telah diberikan tugas untuk mengkaji dan membuat strategi bagi memastikan segalanya berjalan dengan lancar ketika operasi dijalankan.

TS Khalid yang sebelum ini pernah bekerja di Barings (London), yang merupakan salah sebuah syarikat penasihat kewangan kepada Guthrie bersama pakar-pakar pelabur Malaysia serta penasihat-penasihat daripada bank NM Rothschild & Sons Ltd. telah diminta untuk mengkaji sama ada Guthrie boleh diambil alih. Sekiranya ia tidak mustahil, mereka harus memfomulasikan strategi terperinci bagi melaksanakannya.

Melalui kajian intensif, pasukan berkenaan menemui kecacatan pada London Stock Exchange Act yang boleh dieksploitasikan. Kelemahan ini memungkinkan pengambil alihan Guthrie. Syaratnya, ia perlu dilakukan sepantas mungkin dan secara rahsia bagi mengelakkan dikesan oleh British.

Dengan persetujuan Tun Mahathir, modal sebanyak £282 juta telah diambil daripada 3 sumber berbeza iaitu Petronas, Pernas dan Amanah Saham Nasional (ASN). Bagi mengelakkan British daripada menyedari pelan mereka, TS Khalid telah dinasihatkan oleh Rothschild untuk membuka sebuah bank di Switzerland bagi memproses pembayaran pembelian saham.

Guthrie menjadi target berbanding syarikat-syarikat milik British yang lain kerana terdapat hubungan baik antara pemegang saham Guthrie (bukan British) dengan pegawai-pegawai di agensi kerajaan yang terlibat dengan perancangan ini. Antara syarikat yang mempunyai saham di Guthrie adalah Genting, Bank Simpanan Nasional (BSN), Kuwait Investment Group (KIG) dan bank OCBC.

Dengan pegangan saham sedia ada sekitar 25%, kerajaan hanya perlu mendapatkan saham sebanyak 15% bagi menjadi pemegang saham utama di Guthrie. Rothschild dilantik bagi pembelian saham Guthrie daripada pelabur besar di luar negara manakala Rowe & Pittman dilantik sebagai broker bagi membeli saham Guthrie daripada pelabur-pelabur kecil.

Idea bagi pengambil alihan Guthrie hanya boleh tercapai dengan pembelian saham Guthrie di Malaysia dan luar negara secara serentak sebelum LSE dibuka, dan ia perlu dilakukan tanpa pengetahuan dan kesedaran pengurusan Guthrie sendiri.

Bagi memastikan kejayaan serangan rahsia ini, hanya sekumpulan kecil perancang yang terlibat secara langsung sahaja yang diberi taklimat secara terperinci. Malah, CEO (Mohammad Desa Pachi) sebuah agensi kerajaan yang bertanggungjawab untuk serangan Dawn Raid tersebut juga tidak dimaklumkan tentang bagaimana operasi tersebut akan dijalankan.

Menurut perancangan, semua yang terlibat akan mendapatkan kelulusan pembeli-pembeli saham sebelum LSE dibuka. Apabila dibuka, kerajaan akan mengumumkan tentang berita mengejutkan ini kepada dunia dan menguruskan hal-hal dokumentasi sahaja, sebagai kejutan kepada Guthrie dan pemegang saham lain.

Komplikasi pelan tersebut adalah dalam memastikan pembeliannya dijalankan secara rahsia. Sekiranya serangan tersebut didedahkan terlalu awal, harga stok akan menaik dan pengurusan Guthrie akan sempat untuk memberi respon.

Di Malaysia, TS Khalid yang diberi tugas untuk menguruskan pembelian saham tempatan berasa optimistik bahawa Genting, BSN dan KIG akan menerima tawaran kerajaan kerana ketiga-tiganya mempunyai hubungan yang baik dengan kerajaan.

Dalam masa yang sama, Dato Ismail bergerak ke Singapura bagi bertemu dengan pengerusi OCBC. Pelannya adalah untuk meyakinkan OCBC untuk menerima tawaran pembelian saham mereka dalam Guthrie pada jam 3.30pm, dan kemudiannya menghantar notis pembelian pada 3.45pm. Mereka berbincang ketika makan tengahari. Perbincangan berkenaan mengambil masa yang lama dan berakhir dengan berita yang menyedihkan, OCBC menolak tawaran tersebut.

Beliau telah menelefon TS Khalid bagi memaklumkan berita buruk berkenaan kepada semua. Walaubagaimanapun, memandangkan TS Khalid telah berjaya membeli saham daripada kesemua Genting, BSN dan KIG, mereka terpaksa meneruskan serangan tersebut.

Di London, setelah mendapat lampu hijau, 2 syarikat yang dilantik mula melakukan proses pembelian sepantas boleh. Rothschild berjaya memujuk M & G Investment Trust, sebuah syarikat British yang mempunyai 17% saham Guthrie untuk menjual 11% sahamnya kepada Malaysia. Broker di Rowe & Pittman pula berjaya membeli 5% saham daripada pelabur kecil yang terdiri daripada rakyat British.

Walaupun tanpa saham daripada OCBC, dalam masa 4 jam sahaja, kerajaan Malaysia berjaya membeli 8 juta unit saham, bersamaan dengan 50.41% saham syarikat tanpa pengetahuan atau persetujuan pengurusan Guthrie. Pada petang waktu London, Guthrie akhirnya jatuh ke tangan Malaysia.

Pengerusi Guthrie, Mark Gent hanya menyedari berita pemilikan semula syarikat tersebut melalui berita di radio. Pengambil alihan secara tiba-tiba syarikat milik British melalui ekploitasi sistem LSE oleh salah sebuah bekas koloninya memberi tamparan hebat kepada kerajaan British.

Perdana Menteri Britain iaitu Margaret Thatcher hanya mengetahui tentang berita berkenaan beberapa hari kemudian. Kerajaan British memberi respon pantas dengan mengetatkan undang-undang bagi mengelakkan kejadian sama berulang. Broker-broker di London memuji Malaysia sebagai licik manakala media British mengutuk serangan ini sebagai 'backdoor nationalization'.

Dalam masa 3 bulan selepas serangan Dawn Raid, kebanyakan saham-saham Guthrie secara beransur menjadi milik kerajaan Malaysia. Pada penghujung 1981, kesemua saham Guthrie menjadi milik kita.

Dato Ismail akhirnya mengambil alih pengurusan Guthrie dan memindahkan ibu pejabatnya daripada London ke Kuala Lumpur bagi menandakan tamatnya penguasaan British ke atas syarikat berkenaan. Dawn Raid memberi impak yang besar kepada banyak peringkat dalam jangka masa panjang.

Pertamanya, syarikat-syarikat British di Malaysia yang sebelum ini tidak memberikan perhatian kepada kerajaan Malaysia mula membuka pintu rundingan bagi terma-terma baharu. Tidak lama selepas pemilikan semula Guthrie, 3 buah syarikat perladangan British yang beroperasi di Malaysia iaitu Highlands & Lowlands, Barlows dan Harrisons & Crosfield (H&C) menjual hak milik mereka kepada kerajaan.

Memandangkan syarikat seperti H&C mempunyai ladang getah, ladang kelapa sawit dan lain-lain aset di seluruh dunia (seperti di India, New Zealand dan China), kerajaan Malaysia kini menjadi tuan tanah kepada aset bekas milik British. TS Khalid kemudian mengeluarkan kenyataan bahawa hasil keuntungan yang diperoleh daripada kesemua aset baharu ini melebihi kos bagi membiayai serangan Dawn Raid. Beliau telah dipetik berkata, 'kita sebenarnya memperolehi Guthrie secara percuma'.

Selepas mesyuarat pada tahun 1983 di London antara Tun Mahathir dan Margaret Thatcher, beberapa resolusi telah dipersetujui. Salah satu daripadanya adalah kerajaan British akan menawarkan beberapa bantuan kewangan sebanyak £160 juta sebagai subsidi pendidikan kepada pelajar Malaysia yang menuntut di UK. Dan juga, MAS kini diberi hak pendaratan di lapangan terbang Heathrow.


5 Permainan Video Paling Laris Sepanjang Zaman

Dengan ramalan anggaran pendapatan kasar keseluruhan melebihi RM428 billion untuk tahun 2017 sahaja, tak hairanlah jika industri permainan video merupakan antara industri paling lumayan di dunia, dengan pertumbuhan yang paling pesat.

Dan pasti kini anda terbayangkan permainan video kegemaran anda dan bagaimana ia menyumbang kepada angka yang begitu besar ini. Dengan itu, iluminasi.com kongsikan 5 permainan video yang paling laris sepanjang zaman.

Berada di tempat ke-5 adalah Super Mario Bros yang diarah, direkabentuk dan dikeluarkan oleh lagenda Nintendo iaitu Shigeru Miyamoto. Ini merupakan antara permainan paling popular pada tahun 1990an.

Pada mulanya permainan ini direka dengan Mario menaiki roket dan bersenjatakan pistol laser namun disebabkan perkembangan teknologi di saat akhir membolehkan karekter Mario berlari dan melompat seperti mana yang kita tahu.

Dengan jualan melebihi 40 juta unit di seluruh dunia, Super Mario Bros adalah permainan video pertama Nintendo yang dikeluarkan untuk Nintendo Entertainment System (NES). Walaupun tersangat popular, namun ia masih belum berjaya menjadi permainan video paling laris di dunia.

Super Mario Bros pada asalnya digabungkan dengan banyak sistem NES yang membuatkannya ia masih popular walaupun sudah berusia. Jumlah jualan ini tidak termasuk jualan pengeluaran semula edisi baru.

GTA 5 merupakan antara permainan video yang paling meninggalkan kesan kepada pemain, yang membuatkannya mencecah jualan sebanyak 80 juta unit.

Jumlah ini jauh meninggalkan saingan GTA 5 termasuklah Call of Duty, Pokemon, Assasin's Creed dan banyak lagi.

Dengan kos pembikinan yang sangat tinggi iaitu lebih daripada RM1 billion, GTA V yang dikeluarkan pada 17 September 2013 merupakan satu risiko bagi syarikat Rockstar terutamanya memandangkan keuntungan yang agak rendah dan sambutan yang kurang memuaskan oleh siri sebelumnya iaitu GTA IV.

Namun, kesungguhan mereka terbalas apabila hasil jualan mencecah RM3.9 billion bagi tiga hari pertama yang mana setiap unit dijual dengan harga USD 60 (RM350). GTA V telah dihasilkan oleh lebih daripada 1,000 kakitangan Rockstar North.

Wii Sports dikeluarkan oleh Nintendo pada 19 November 2006 menggunakan platform Wii.

Orang yang bertanggungjawab ke atas pengeluaran Wii Sports iaitu veteran Nintendo, Katsuya Eguchi berkata beliau mahu menghasilkan sesuatu yang disukai oleh kedua-dua peminat permainan video, dan yang tidak.

Beliau boleh dikatakan telah berjaya mencapai sasarannya kerana jumlah jualan Wii Sports melebihi 82 juta unit. Dengan adanya Wii Sports, semua lapisan umur boleh menikmati apa yang ditawarkan oleh permainan video ini yang berasaskan 5 sukan iaitu besbol, tinju, boling, gold dan juga tennis.

Minecraft berada di tangga ke-2 senarai ini digelar sebagai permainan video jenis sandbox yang paling disukai di dunia.

Pasti anda sukar untuk mempercayai bahawa permainan video yang terjual sebanyak 144 juta unit di seluruh dunia dan dihasilkan oleh Markus Persson dari Sweden ini disiapkan dalam masa 6 hari sahaja!

Pada asalnya ia merupakan permainan video yang dihasilkan menggunakan Java, namun dikeluarkan untuk konsol dan peranti mudah alih. Minecraft telah dibeli oleh Microsoft Studios pada 15 September 2014 dan menjadikan Marcus seorang billionaire.

Ia juga menjadi fenomena global serta sangat popular di kalangan penggemar permainan video muda dengan jualan sebanyak 144 juta unit.

Mengungguli senarai permainan video yang paling laris di dunia juga merupakan yang tertua dalam senarai ini, iaitu Tetris dengan jumlah jualan sebanyak 170 juta unit di seluruh dunia.

Dikeluarkan pada 6 Jun 1984, permainan yang sangat ringkas ini sudah berusia 34 tahun dan dihasilkan oleh Elektronorgtechnica dan diterbtkan oleh Spectrum HoloByte.

Permainan berasaskan puzzle dan merupakan hasil buah fikiran Alexey Pajitnov , Tetris merupakan permainan video pertamaa yang dieksport dari Rusia ke Amerika Syarikat

Lebih menarik, Tetris bukan semata-mata permainan video, malah kajian oleh saintis menunjukkan permainan video ini mampu memberikan manfaat jangka masa panjang.

Dikatakan dengan bermain Tetris selama 30 minit sehari dapat meningkatkan aktiviti otak dan merangsang pemikiran kritikal, kemahiran penaakulan, bahasa dan kemahiran memproses.

Antara salah satu faktor utama menyebabkan Tetris menjadi permainan paling laris di dunia adalah ia dikeluarkan untuk hampir setiap peranti permainan video dalam sejarah, bermula dari komputer Commodore 64 sehinggalah kepada telefon pintar iOS dan Android yang ada pada hari ini.

Dengan jumlah jualan melebihi 170 juta diseluruh dunia, Tetris ditabalkan sebagai permainan video paling laris di atas muka bumi.


5 Kegunaan Penting Air Kencing Pada Zaman Empayar Rom

Setiap hari anda membuang air kecil, pernah tak anda terfikir apakah manfaat yang boleh diperolehi daripada apa yang digelar najis ini.

Tahukah anda pada satu ketika dahulu air kencing manusia sangatlah berharga dan mempunyai banyak kengunaan serta pelbagai manfaat, lebih-lebih lagi di zaman Rom kuno.

iluminasi.com kongsikan 5 perkara yang dilakukan oleh Rom kuno menggunakan air kencing manusia.

Jika anda lihat pada bahan-bahan yang digunakan dalam menghasilkan produk pencuci di rumah anda, pasti anda akan perasan satu lazim, iaitu ammonia. Apabila dibiarkan terlalu lama, air kencing akan terurai kepada ammonia.

Ammonia mempunyai sifat yang mampu bertindak sebagai produk pencuci yang dapat mengeluarkan kotoran dengan mudah. Jadi, orang Rom pada zaman dahulu terkenal dengan amalan memutihkan gigi mereka menggunakan air kencing

Selain daripada ammonia, air kencing juga mengandungi nitrogen dan fosforus. Kedua-dua bahan ini sangat baik untuk tumbesaran tumbuhan. Penulis Rom iaitu Columella menulis bahawa air kencing orang berusia sangat berguna dalam penanaman buah delima yang membuatkan buah ini lebih berjus dan sedap.

Pakaian yang berwarna putih dipakai oleh orang Rom dikenali sebagai toga. Disebabkan ammonia dalam air kencing bertindak sebagai pencuci, ia juga digunakan dalam pencucian toga.

Toga dicuci di tempat yang dikenali sebagai fullery, seakan-akan sebuah kolam kecil. Fasa pertama mencuci toga membabitkan si pemakai melompat-lompat di dalam tong yang besar mengandungi air kencing di dalamnya.

Proses ini adalah seperti mesin basuh. Fasa kedua biasanya menggunakan abu-abu atau tanah. Kedua-dua bahan ini membantu melarutkan gris yang ada pada toga, dan membuatkan toga kembali putih berseri.

Menurut penulis Columella, air kencing juga digunakan untuk tujuan veterinar. Bagi kamping biri-biri yang mempunyai masalah hempedu, ia diberikan air kencing untuk diminum.

Bagi haiwan ini yang mempunyai masalah paru-paru, air kencing dimasukkan melalui hidung. Lebah-lebah yang sakit juga diberikan air kencing manusia, dan selsema burung dipulihkan dengan menyapu air kencing panas pada paruhnya.

Orang Rom kerap menggunakan air kencing, najis anjing dan kadang-kadang najis manusia bagi tujuan menyamak, bagi menghasilkan kulit yang baik.

Air kencing merupakan sumber yang kaya dengan urea iaitu sebatian organik berasaskan nitrogen yang bertukar menjadi ammonia apabila terurai.

pH ammonia dalam air yang tinggi menguraikan bahan organik yang menjadi bahan yang paling sempurna bagi orang zaman purba untuk melembutkan dan menyamak kulit haiwan.

Kulit haiwan yang direndamkan dalam tempoh yang lama di dalam air kencing dapat memisahkan bulu-bulunya, dan kemudiannya najis tahi dilumurkan untuk beberapa jam.

Enzim-enzim yang dihasilkan oleh bakteria dalam najis ini dapat melembutkan kulit tersebut.